RRR,Sanad guuradii 19aad ee 6/6/1999ki iyo Taariikhdeeda Ka bogo | Radio Baidoa\nGuriga Wararka Maanta RRR,Sanad guuradii 19aad ee 6/6/1999ki iyo Taariikhdeeda Ka bogo\nRRR,Sanad guuradii 19aad ee 6/6/1999ki iyo Taariikhdeeda Ka bogo\n 6-da Juun waa maalin ku weyn dadka Reer Koonfur Galbeed ee Soomaaliya, waa maalintii magaalada Baydhabo gobolka Baay xarunta Labaad Lixda Gobol Koonfur Galbeed ururka RRA Rahawein Resistant Army ay gacanta ku dhigeen, maanta oo kale dadweynaha Reer Koonfur Galbeed waxay u tahay maalin farxad weyn leh iyagoo dhambaallo farxadeed isu diraya dacalada adduunka meel walbooy ku suganyihiin.\nRRA waxaa ay ku timaaday in la aas-aaso fikradda ama falsafadda ahayd in Janaraal Caydiid maleeshiyo uu hogaaminayo ay ku duulaan qayba ka tirsan gobolada Koonfur Galbeed ee Soomaaliya sida:- Baay, Bakool, Gedo, SHabeellaha-Hoose iyo qayba ka tirsan gobolada Jubbooyinka.\nKadib markii maleeshiyaadka Maxamed Faarax Caydiid ay qabsadeen inta badan dalka Koonfur Galbeed ee Soomaaliya, kuma aysan ekaan oo kali ah in ay haystaan deegaanadaasi balse waxaa ay ku kaceen ficilo aad looga yaqyaqsado ee noolaha aadmiga marnaba aan u wanaagsanayn in lagu sameeyo ficiladaas guracano ka dhanka ah bani aadamnimada.\nMaleeshiyada Caydiid markii ay qabsatay magaalada Baydhabo oo ah xarunta gobolka Baay islamarkaana ah xarunta Labaad Lixda Gobol ee Koonfur Galbeed Soomaaliya ayna ku darsatay gobolka Bakool xaruntiisa Xudur iyo guud ahaanba gobolka Bakool, waxaa ay ku kaceen in ay kufsadaan haweenka nuucyadooda kala duwan xitaa kuwa siqiirka ah.\nWaxay bilaabeen in ay gubaan bakhaarada ama bakaaraha kaydka raashiinka u ah dadyowga deegaanka, sidoo kale waxaa ay dhac iyo boob iyo wax ka baxsan insaaninimada ku sameeyeen dadkii deegaamadaasi degganaa kuwaasoo iyagu marnaba dagaalka aan u oomanayn balse laakiin u haraaddaa nabadda.\nArintaasi markii ay dhacday kadib, goobta loo yaqaan JHafey oo galbeedka magaalada Baydhabo ku taal taasoo qayaastiina u jirta 20 KM magaalada Baydhabo waxaa lagu aas-aasay ururka RRA markii ugu horeysay urur hubeysan ay yeeshaan dadka Reer Koonfur Galbeed ee Soomaaliya kaasoo si dhab ah u taabagala guula milatarina soo hooya.\nKulankii JHafey oo ay ku kulmeen saraakiil yar iyo malaaq ama salaadiin yar, waxaa halkaasi lagu yagleelay ururkii ugu horeeyey ee hubka sida tooska ah ugu wada difaaca dalka dadka diinta Reer Koonfur Galbeed ee Soomaaliya, ururkaaso la magac baxay RRA kaasoo maantaba 6-da Juun loogu dabaaldagayo sanadguuradiisi 19-aad ee ka soo wareegatay markii si buuxda uu ula wareegay magaalada Baydhabo iyo guud ahaan gobolka Baay ee dalweynaha Koonfur Galbeed Soomaaliya.\nJHafey kulankii ka dhacay waxaa lagu doortay gudoomiyihii ugu horeeyey ee ururka RRA kaasoo ahaa Janaraal Xasan Maxamed Nuur SHaatiguduud Rabbi naxariistiisi Jannada haka waraabiyee, iyadoo gudoomiye ku-xigeenkiisi koobaadna loo doortay SHeekh Aadan Maxamed Nuur SHeekh Aadan Madoobe oo isagu haatanba ah mudane ka tirsan baarlamanka Federaalka dalka Soomaaliya, halka gudoomiyaha labaad ee ururka RRA loo doortay Allaha u naxariistee isaguna Maxamed Ibraahim Maxamed Xaabsade.\nIslamarkii maamulka sare ee la dhisay, RRA waxaa ay ku dhaqaaqday in ay saraakiil iyo ciidanba qoroto kuwaaso iyagu hogaamiya dagaalada ka fool ka foolka ah ee lala geleyo malaashiyada Caydiid ee markaasi daaxurineysey amaba haysatay gobolada Koonfur Galbeed ee Soomaaliya inta badan.\nWalow Maxamed Faarax Caydiid uu sheeganayey dowladnimo, waxaa sii baahayey geddeedi burburka iyo baabi’inta lagu hayo dadka deegaanka Koonfur Galbeed ee Soomaaliya, iyagoo xoolahooda la dhacayey, raxan-raxan ama guruub guruub loo tooganayey islamarkaana qaarkood guriyaha lagu gubayey iyagoo noolnool.\nFajacaasi markii uu dhacay, waxaa si indha la’aano xawli ah ciidamada RRA ugu biirayey waayeel iyo siqiir dhallinyaro nuuc walba leh kuwaaso iyagu si lacag la’aan ama mutadawacnimo ah uga mid noqonayey ururka waddaniga ee RRA si ay xabbadda ugu ridaan cadowga dhulka ku soo duuley carun-ku-noolayaasha cayriin-cunka ah ee meleeshiyaadka Caydiid.\nCaydiid kolkii uu arkay in dadyow fara badan ay ku biirayaan ururka RRA isla waqtigaana awoodda ururka Rawein Reisitant Army ay kor u soo burqaneyso, waxaa uu isku dayey mar kale in uu kala jabiyo ururka, inkastooy taasi ayan u suuroobin iskudaygiisaasi uu ku doonayey in uu ku kala dhantaalo midnimada iyo wadajirka dadka deegaanka Reer Koonfur Galbeed ee Soomaaliya si uu u wiiqo jiritaanka ururka xaq u dirirka RRA iyadoo xiligaasi wargeysyadii ama idaacadihii taageerayeyba Caydiidku ay RRA u bixiyeen amaba ay ugu yeerayeen FAARFAARE oo ay ula jeedeen RRA-dii way kala tagtay.\nDaallimkaasi dulmiga weyn dhintay duulshowga gelshay shacbiga Soomaaliyaba la dagey goob fagaara mar uu beeshiisi ugu khudbadaynayey waxaa uu yiri “dadka Raxaweynta la yiraahdo waa dad san balbalaaran madmadow asalkoodu yahay Ugaandhees, in loo taliyo sida dameerka loo rarta mooyaane maamul iyo dowladnimo wax kama oga loona ogolaan maayo inay xafiis yimaadaan ee ayaan liijaanka ama xakamaha iyo kooraha marna laga qaadin ushu ha saarnaato.”\nWaa yaab iyo amakaak waxayna tani la mid tahay wacal wacal ku dhahaaya intaadan adigu wacal oran, waa Caydiid oo madoobaan dad ku caynaaya, ma doonayno inaan abuur Illaah wax ka sheegnee balse Caydiid caddaan maxaa u galay amaba miraayadda iskuma soo eeginba siduu Mudug uga soo abraarayey.\nMar wareysi lala yeeshay sababta uu u tagey geyiga Koonfureed Caydiid waxaa uu ku jawaabay in Reer Baydhabo uu diinta ku soo celinayo dibna u musliminayo hadalkaaso gadaal kolkaad u raacdo kuu soo baxaaya kabaalasaarka huwan-beeleedda Salballaar ay kula hanqaareysey ummadda Maayga Soomaaliyeed dulmidiidka ah, waa Caydiid oo jihaadaayaa xalaalquudata baraaya sida alifka Islaamka loogu dhaqmo loona dhigan isbaarooyinka leejada.\nIsagoo sii hadlayey Caydiidku waqtigaasi waxaa uu ku marmarsiyooday in Baydhabo ay joogaan gaalo dadka kirishtaameyneysa saa awgeedna uu jihaad u aaday Baydhabo, Caydiid si uu dhageystayaasha u marin habiibiyo dhagahana uga wasaqeeyo xiligaasi gaalada Maaygey kirishtaameynaysaa uu lahaa waxaa uu ula jeeday hayadihii samafalka ahaa ee UN-ka Qaramada Midoobay kuwaasoo teeriyo 1991 kii u soo gurmanayey umadda Reer Koonfur Galbeed oo Caydiidku nafsad ahaantii iyo beeshiisuba digada ka dhigeen nool iyo moodba dadyowga Koonfureed.\nSi kastooy tahay Janaraal Maxamed Faarax Caydiid waa uu geeriyooday muddo kadib isaga oo ciidamadiisu ay ku suganyihiin inta badan dhulka Koonfur Galbeed ee Soomaaliya, waxaana uu ku geeriyooday magaalada Muqdisho dagaal uu la galay Cakaare ina adeerkiisa uu hogaaminayey ninkii rawaxay isna ee la oran jiray Cusmaan Xasan Cali Caato.\nCaydiid markii laga taqalusay kadib, waxaa booskiisi soo istaagay wiil agoono uu dhalay oo la yiraahdo Xuseen Caydiid kaa oo majaraha u qabtay maleeshiyadii markaa xaaraanta ku maamuleysey dalka Koonfur Galbeed ee Soomaaliya xarunta Labaad Baay, SHabeellaha-Hoose, Gedo, Bakool iyo Jubbooyinkaba.\nGaboodfallo fara badan xasuuq isirsifeyn ku dheehan iyo dhibaatooyin tiradhaaf ah ee halkan lagu soo koobi karin iyagoo ka sii geysanaya halkaasi Salballaartu, RRA iyaduna ma aysan joojin dagaalada iyo weerarada dhabarjabinta ah ay kula jirtey maleeshiyada Maxamed Faarax Caydiid wiilkiisu dhaxlay.\nWeeraradii ugu horeeyey islamarkaasna guulo la taaban karo ay ka soo hoyeen ciidamada Xoogga dalka ee RRA waxaa ay kala ahaayeen kii ay ku soo qaadeen gobolka Bakool xaruntiisi Xudur iyo magaalada Baydhabo qaybaha ay sida weyn u degganaayeen meleeshiyada Xuseen Caydiid goobaha ay ka joogeen magaalada Baydhabo sida:- ADC-da iyo Warshaddii Xasey ooy ku wehlinayeen xoogagga Oromada oo ka garab dagaalamayey.\nQorshahaasi markii uu dhacay, RRA waxay sameysay in ay raadiso xiriir caalami iyo mid daris-wanaag ah si ay ula kaashato la dagaalanka isbahaysiga ka soo horjeeda ee ku soo duuley kuwaa oo qaarkood waddamada shisheeye ee aan dariska nahay ka yimid sida Itoobiya.\nRRA waxaa ay ku guuleystay ugu dambeyntii in ay hesho xiriir caalami iyo mid daris wanaag ah kaaso fursad u siiyey una siinayey in ay dagaalkoodu muddada dheer qaatay ay kula sii jiraan maleeshiyada hororka ah ee Maxamed Faarax Caydiid.\nGoortaasi la joogay faatixo la isuma mareynin rugaha lagu kulmo mana la isasalaameynin, laakiin waxa la isku arkayo waxay ahayd oo qura furinta dagaalka iyo dhamacda guduudan ee maarta in la isku dhilo.\nDagaaladii kudhufo ee ka dhaqaaq RRA iyo tagtikooyinka cusub ee milatari oo ay la soo baxday waxaa ay dhaliyeen in goobo badan oo ka tirsan geyiganaga Koonfur Galbeed ee Soomaaliya ay saldhigyo waaweyn ku yeelato iyada oo markaasi ay xaadir yihiin maleeshiyadii aakhiritaankii loo qooyey ee Caydiid Reer Maayguna u yiqiineen Naardiir.\nSaldhigyadii ugu horeeyey ee aan xusi karno RRA ay ku lahayd gobolada Koonfur Galbeed ee Soomaaliya awal waxaa ka mid ah :- saldhiggii la oran jirey DHiil oo ku yaal hawdka Bakool, iyo JHafey oo ah halka lagu aas-aasayba, iyo waliba DHonqooq oo iyaqduna dhowr KM u jirta magaalada Baydhabogobolka Baay ahna xarunta Labaad Lixda Gobol Koonfur Galbeed ee Soomaaliya.\nMaleeshiyada Salballaar iyada oo kaashanaysa dad deeganka la yara khaldayo sandareerta la siiyey, waxaa ay isku dayeen in saldhigyadaasi ee RRA ay burburiyaan islamarkaasna ay wiiqaan awoodda soo butaaceysa ee RahaweinResistant Army RRA ay la soo baxayso, laakiinse taa baddalkeedu ma aysan ku guuleysan balse ayadii ayaa laga guuleysan doonaa waa Salballaare.\nIyadoo magaalada Baydhabo, gobolka SHabeellaha-Hoose, jubbooyinka, Gedo iyo xarunta Bakool ay ku suganyihiin maleeshiyada Maxamed Faarax Caydiid wiilkiisu dhaxlay ee Xuseen Caydiid, waxaa caalamka iyo qaybo badan oo ka tirsan siyaasiyinta Soomaaliyeed ee dhulboobka ah ay soo agaasimeen amaba ay isku dayeen in ay agaasimaan shir caalami ah kaaso Soomaaliweyn loo qabanayo goortaas oo la saaranyahay amaba lahaysto dhulka Koonfur Galbeed ee Soomaaliya iyo dadka u nasabka sheegtaba.\nSHirkaasi waxaa lagu sheegay in lagu qabanayo magaalada Qaahira ee dalka Masar waxaana loo bixiyey SHirkii Qaahira, walow Xuseen Caydiid iyo xertiisi xaaraandoonka ahba ay qoloadii ajnabi shirka maalgelineysay ka dhaadhiciyeen in ay shirkaasi keenaan Magaalada Baydhabo oo waqtigaasi maleeshiyadiisu haysatay.\nLaakiin shirkaasi isaga ah in Baydhabo lagu qabtay waxaa waxba kama jiraan ka dhigay ururka RRA Rahawein Resistant Army kuwaaso ficil ahaan u tusay caalamka in aan lagu qaban kareynin magaalada Baydhabo wax shir ah iyado la haysto kana dhigay qorshihii faroocida agoonka balcan baacuuri hal bacaad lagu lisay.\nKadib markii shirkaasi uu burburay RRA ma aysan joojin dagaalkeedi, waxaana dagaalka barbar socday tababaro milatari ay siineysey ciidamo fara badan oo goortaasi raxan raxan u soo galayey ururka RRA si ay uga barbar dagaalamaan ururka ayna u xoreen dhulka Koonfur Galbeed ee Soomaaliya guud ahaantiiba.\nMuddo kadib dagaal faraha la iskula tagey waxaa RRA ay ku guuleysatay in ay qabato degmooyin ka tirsan gobolada Koonfur Galbeed ee Soomaaliya qaasatan gobolka Bakool walow dhiig badan uu ku daatay halkaasi.\nWaxaa jirey maleeshiyaad badan oo ka tirsan kuwa Xuseen Caydiid kuwaa oo si arxan dara u gumaaday dadyow masaakiin beeraley maras ah oon dagaal ku jirin biri-ma-geydo ah loona yaqaan maato islamarkaana ilaa iyo haatan naftooda mood iyo nool xubnahoodana ku waayey gardaradii iyo duullaankii xaqdarada ahaa ee lagu soo qaaday ayagoon waxbaba galabsan.\nRRA markii ay xaqiijisay qaar ka tirsan degmooyinka gobolada Koonfur Galbeed ee Soomaaliya sida:- qayba ka tirsan degmooyinka gobolka Bakool, waxaa ay ku guuleysatay in hayadaha caalamka kaalmo bani-aadamnimo u weydiiso dadka deegaanadaasi oo muddo fara badan qalaanqal qax iyo orod ku jirey.\nWalow dadku ay kaalmo ka heleen beesha caalamka haddana si dhameystiran baahidoodu uma ayan dhameystirin hayadaha caalamku maxaa yeelay dagaal ayaa ka socday deegaanadaasi meelo u dhow dhow, iyada oo xiligaasi dagaal lexaad leh lagula jirey maleeshiyada iska soo dureertay hororka uu horkacayey Xuseen Caydiid, kuwaas oo iyagu doonayey guud ahaanba inay waxba kama jiraan ka dhigaan jiritaanka dadka Reer Koonfur Galbeed ee Soomaaliya asal ahaan iska leh degana geyiga Koonfur Galbeed ee Soomaaliya inta u dhaxaysa labada webi.\nXuseen Caydiid waxaa uu la yimaaday ciidamo Oromo ah kuwaa oo laga soo dajiyey dekedda Marka xarunta gobolka Shabeellaha-Hoose Koonfur Galbeed ee Soomaaliya si ay uga barbar dagaalamaan maleeshiyadiisi looguna baabi’iyo dadka deegaanka iska leh ee Koonfurta Galbeed Soomaaliya.\nRRA waqtigaasi ma aysan lahayn idaacado u shaqeynaya iyo warbaahin taabagal ah oo waxa ayagu ay yihiin iyo waxa ay u dagaalamayaan baahiya si ay dunidu u tusaan gardarada lagu hayo ayna yihiin dad xaq u dirir ah.\nTaa cagsigeedi maleeshiyada Caydiid waxaa ay lahayd borobagaando fara badan iyo idaacad ku shubta wixii iyadu ay dooneyso dadweynaha Soomaaliyeed samaha jecel gudaha iyo debedda si loo marin habaabiyo shucuubta wanaagsan xaqana loo duugo.\nDulmigu ma raago, dulmiguna waa aayaxumo ciribtiisa, wixii la dagaalamo oo la dagaalamaba waxay timid sanaddii 1998 kii in caasimadda Xudur ee gobolka Bakool RRA ay si buuxda ula wareegto taasoona ahayd guushii milatari ee ugu horeysay ee baaxaddeedu weyntahay oo ay soo hoyaan Rahawein Resistant Army RRA ururka aan urur lagu qaldin.\nRRA markii ay qabatay magaalada Xudur ma aysan nasan , waxaa ay haddana dagaal dhaankiisu wato ay ku qaadday degmooyinkii madax-banaanida ka harsanaa gobolka Bakool wax yar kadib uun markii ay qabatay magaalada Xudur ee Koonfurta Galbeed Soomaaliya.\nMagaalada Xudur dagaalkii ka dhacay waxaa uu ahaa mid taariikhi ah iyada oo ururka RRA ay kaga dhinteen askar mujaahidiin xaq u dirir gaaraya 70 ruux halka maleeshiyada haarhaarka agoonka Xuseen Caydiid ay kaga dhimatay 200 mooriyaan in kor u dhaafeysa.\nLaakiin dhimasho kaliya kuma ekeyn khasaaraha loo geystay maleeshiyada Agoon Caydiid, waxaa laga qabsaday tikniko aad u tira badan saanad iyo mooriyaan nool nool.\nBakool markii la xaqiijiyey xornimadeeda oo ay RRA gacanta ku dhigtay, waxaa RRA u sahlanaatay in ay weeraro isdabajoog ah habeen iyo maalinba ku soo qaaddo maleeshiyada Xuseen Caydiid goobaha ay kaga harsan yihiin Koonfur Galbeed ee Soomaaliya sida:- degmooyinka gobolada Baay Gedo Jubbooyinka iyo SHabeellaha Hoose.\nRRA waxaa saldhig weyn oo saanad milatari iyo ciidamo awood badanba leh ay ka sameysatay duleedka magaalada Baydhabo saldhigaaso caan ah loona yaqaan Ceel-Doon, kaaso ilaa iyo haatanba ciidan walboo Baydhabo jooga uu isku dayo in uu saldhig ka dhigto nuucuu doono ha ahaadee.\nCeel-Doon markii saldhig weyn ay ka dhigatay awalna DHonqooq ay u ahayd RRA, waxaa fududaatay in weeraradii ay sii labajibaarto ku qaadeyso magaalada Baydhabo iyo degmooyinka ku hareereysan ee Salballaar ay ku sugantahay.\nWeeraradu kolkii ay soo bateen Salballaar waxaa ay bilawday in maalintii magaalada Baydhabo ay haysato habeenkiina ay meelo kooban uun kaga ekaato baladka, waxaana magaalada loo qaybiyey habeen iyo maalin iyadoo dharaartii ay maamulayaan maleeshiyada Salballaar gudcurkiina RRA.\nRRA waxaa ay soo qaadi jirtey weeraro isdabajoog ah habeen kasta, halka Salballaar iyaduna maalintii ay gumaadi jirtey dadka ku hadlaya Afka-Maayga hadduu doono shacab ha ahaado ama yuusan ahaanine markuu dagaalka dhaca kadib, iyaga oo dadyowga u gumaadayey in xalatoole dagaalkii dhacay ay qayb ka ahaayeen.\nCiidamadii ay tababaratay Rahawein Resistant Army oo tiradoodu aanan soo koobi karin waxa ay dhilisay in cudud balaaran ay yeelato RRA, qabashdii magaalada Baydhabo waxaa ay ahayd taagtiig khatar ah, dagaalkaas oon looga baran Koonfur Galbeed abid.\nRRA waxaa ay diyaarisay 6 gaas oo gaaskii uu ka dhiganyahay 4 guuto guutadiina ay tahay ilaa iyo 500 oo askari, lixdaas gaas oo qalabeysan islamarkaasna hubka Aartileri iyo tiknikada nuucyadeeda kala duwan uu u dhameystiranyahay ayaa ayagoon laga warqabin waxaa ay soo fariisteen goor habeen ah fiidkii jidadka halbowlayaasha magalaada Baydhabo waddooyinka soo gala ee ka baxa kuwaasoo caan ah islamarkaana ay ugu weynyihiin 3 waddo.\nKadib markii ciidamada gaashaaman ee milatariga RRA ay soo fariisteen waddooyinkaa iyaga ah salballaar mooriyaanteeduna ay ku xareysanyihiin saldhigyadii ay iyagu ka dagganaayeen magaalada maadama habeenkii RRA ay maamusho magaalada, waxaa dhacday in RRA ciidamadeeda oo efenteri ama lugta ay u soo guureeyaan dhamaan xaafadaha kala geddisan iyo jidadka kala duwan ee magaalada Baydhabo goor habeen ah.\nWaagu kolkuu soo dhowaaday ururweynaha RRA iyo saraakiishiisu jidadka halbowlayaasha magaalada laga soo galo laga baxana ciidamo cuddud balaaran leh dhigay, waxaa ay ku bilaabeen xabbaddii waqtigii salaadda Subax la addimayey geeska Afrika ee Soomaaliya.\nRasaasta markii ay bilaabatay meleeshayadii Xuseen Caydiid waa ay garan waayeen halka ay xabbadda u ridaan maxaa wacay cuddud ka tan badan ayaa soo fuushay oo waxaa la dagaalamaya dadkii deegaanka oo dhan oo soo wada tababartayo hubeysan.\nAlleylehe fool timaadday qodaqarsi malahane, daqiiqado markii ay rasaastu socotay maleeshiyadii Xuseen Caydiid qayb walba cagaha ayey wax ka dayday waxaana ay isku dayeen in ay qayb waliba baxsato laakiinse taasi waa ay suuragali weydey marka laga reebo 7 tikniko ah, sababta oo ah waddo kastooy isku dayeen in ay ku baxsadaan waxaa fadhiyey cutubyo ka tirsan ciidanka ururka RRA oo si dhameystiran militarili u qalabeysan.\nDadku waa walaale, Soomaalidu iyada uunbaa qaybaha qaybta kala duwan nacda mooyaane, dadka Reer Koonfur Galbeed waa dad iyagu nabadda jecel colaad walboo jirtana uma dhaqmaan sida dugaagta duurjoogta ama yeyda oo kale.\nDadkii 4 sano la soo dagaalamayey baabi’inayey guriyaha ku gubayey bakhaaradooda raashiinka gubi jirey iyagoo noolnool guriyaha ku gubi jireyna, markii ay qabteen iyana iyaga iyo gawaaridooda tiknikada ah, ma aysan toogan laakiinse waa ay xareeyeen iyagoo dhar fiican iyo lacagba siiyey ayeyna markii dambe deegaanadoodi ay u soo direen, arintaaso uu ka shaqeeyey hogaamiyihii halyeyga ahaa ee geeriyooday Janaraal Xasan Maxamed Nuur SHaatiguduud oo asal ahaanba diiday in la dilo askari la qabtay oo Soomaali ah kaaso xabbadda ku soo ridayey RRA.\nXiligaasi isaga ah Xuseen Caydiidka yar Agoonka iyo maleeshiyaadka huwantiisi waxaa laga qabtay 150 boqol iyo konton tikniko ah, waxaa laga gubay 7 tikniko ah , halka 7 tikniko kaliya ay soo baxsatay kuwaa oo ku soo baxsaday waddada Diinsoor soo aadda garabmarta SHaatiguduud International Airport ee ka soo baxda magaalada Baydhabo waana halka loogu qooyay huwantii Salballaar Caydiid uu horboodayey maxaa yeelay wixii markaasi ka dambeeyey Salballaar qabiilkoodo mutaxan faranfardeyneysa oo gobol kale ama xitaa degmo kale ku duuleysa lama arag Baydhabo ayaa lagu soo bikrajabiyey kadib markii sanka lagu soo dhiftay si aad aad ahna loo soo qooqjabiyey.\n6-dii Juun 1999 kii markii subaxnimo ururka Rahawein Resistant Army RRA ay la wareegeen magaalada Baydhabo, ma aysan istaagin durba ciidamadu waxaa ay u sii gudbeen degmada Buurhakaba oo xiligaasi haraaga maleeshiyada Xuseen Caydiid firxadkoodu ay ku sugnaayeen.\nWaxaa jirey saraakiil fara badan oo caano la yiqiin ka tirsanaa maleeshiyada huwanta Agoonkii Caydiid kuwaa oo kaareeto ama gaaridameer loo soo kireeyey cararkii halka qaarkoodna laguba dilay Maanya-Fuulka oo ah iridda loogaga soo baxo magaalada Baydhabo dhanka Muqdisha, waxaana ka mid ah saraakiisha halkaa lagu qalajiyey sarkaalkii la oran jirey SHabeel oo ummadda Reer Koonfur Galbeed nolosha ku gubi jirey siqiir iyo waayeelba iskaba daa xitaa dhallinyaro warkeede.\nSaraakiisha cagaha soo murmurxay ilaa Buur-Hakaba soo orday waxaa ka mid ah sida:-kii bararka u dhintay la oran jirey Fara-Badan, Fadhi-Xume, Sigane, Maxamed Faarax Jimcaale iyo qaar kaloo badan iyana boqol boqol doollar gaaridameer kiro looga soo qaatay sida kii calooshii u shaqeystaha ahaa ee soomaalida kale ina Cumar Jees.\nRRA daqiiqado kadib kolkii ay soo gaadhay halka loo yaqaan Buur-Hakaba oo ah degmada koobaad ee ugu facaweyn degmooyinka gobolka Baay, ma aysan sameyn wax aargoosi ah, kii la shaqeynayey Salballaar iyo kaan la shaqeyneyninba dadku dadkii uunbay ahaayeen walaalo aan ishurin.\nCiidamada RRA ruqaansigooda hiiradkii jugta culus markii ay qabteen magaalada Baydhabo waxaa ka dhacay dabaaldagyo aad u waaweyn magaalada, iyada oo haweenka ama dumarka ragga caruurta iyo waayeelka dhamaan ay isugu soo baxeen waddooyinka waaweyn iyago xamaasadeysan kuna faraxsan guusha iyo xornimada ay gaareen 6-daJuun.\n6-da Juun oo maanta oo kale loo asteeyey maalintii xornimada Koonfur Galbeed ee Soomaaliya ayaa dadka Reer Koonfur Galbeed waxaa ay isu diraan dhambaallo aad u qurux badan iyagoo ku faraxsan xornimadooda iyo nabadda ay ku naaloonayaan meel walbooy dunada dacaladeeda ay ka joogaan shanta qaaradood ee adduunyada.\nWaxaa jirey maalintaasi buraanburo fara badan ooy gabdha tiriyeen, waxaa jirey abwaano fara badan waqtigaasi hubka siday la dagaalamayey maleeshiyada soo xadgudubtay ee Caydiid kuwaaso iyagu aad uga gabyey geeraaray guushii milatari ee RRA ay soo hoyday Rabbina uu ku guuleysiiyey in ay deegaankoodu qayba ka mid ah qaybaha ugu muhiimsan ay gacanta mar kale ku dhigaan\nAbwaanadii xiligaasi ciidamada xaq u dirirka marnaba aan ka dhexbixin guubaabada furimaha dagaalka ka waday waxaa ka mid ah ama aan ka xusi karnaa sida:-Abwaanka abwaanada dalweynaha Koonfur Galbeed qarnigan Abwaan Maxamuud Xaaji Maxamed Tarash, Abwaan Isaaq Abgaalow, Abwaan Cali Bugey, Abwaan Muxudiin, Abwaan Jaakoole, Abwaan Balwodiid, Abwaan Canjeex ,Boqoradda codka Koonfur Galbeed Nuurto Arlaadi iyo qaar kaloon haatan aynaan ka gaari karin magacyadooda.\nXoog ku baxaabaxayntii maleeshiyadii Caydiid iyo furashadii xarunta Labaad Koonfurta Galbeed waxaa maxabiis ahaan madaxtooyada magaalada Baydhabo loogu qabtay haweeneyda u dhaxda ama xaaskii Xuseen Caydiid islamarkaasna si sharaf leh loogu gudbiyey seygeeda Xuseen Caydiid oo goortaasi ku sugnaa meel ka baxsan dhulka Koonfur Galbeed Soomaaliya taasina waxaa ay ku tuseysaa gobnimada iyo sharafta shacabweynaha Koonfur Galbeed inaysan ku saqajaamin biri-mageydada.\nTaariikhdu sida ay sheegeyso waqtigaasi ma aysan jirin dowlad dhexe ooy Soomaaliya lahayd, waxaa jirey dagaalo qabiil, qabiil walba qabiilka kale uu ku duulayey midka uu isyiraahdo waad ka yara itaal badantahay, tanina waxay qayb ka ahayd duulaanka gardarada iska qaawan ee lagu soo qaaday deeganada dadyowga Koonfureed dulmigii isdabajoogga ahaa ee dadka Koonfur Galbeed lagu hayey iyagoo loo aaminsanaa in aysan lahayn wax itaal ahba.\n6-dii Juun sanaddii 1999 kii xornimada Baydhabo kadib ururka RRA qorshihiisu waxaa uuba ahaa in uusan ku hakan magaalada Baydhabo oo kali ah, laakiin uu xaqiijiyo xoreynta dhamaan 6-da gobol ee Koonfur Galbeed Soomaaliya ee uu markaasi uu haysto cadowga.\nCiidamada RRA oo ay hogaaminayaan taliyaasha milatariga RRA waxaa si toos ah loogu diray gobolka SHabeellaha-Hoose qayba badan oo ka tirsan, gobolka Jubbada-DHexe iyo Gedo.\nDifaacii ugu horeeyey ee ururka RRA waxaa uu noqday kana dagaalamayey goobta loo yaqaan Haawaay oo ah halka ay iska galaan saddexda gobolada Baay, Jubbada-DHexe iyo SHabeelaha-Hoose, halka ciidamadu si toos ah ay uga dagaalgaleyeen isla muddo kooban markii qabashada Baydhabo la xaqiijyey magaalada AFgooye afaafka hore ee buundada webiga, Wanlaweyn ama Daafeet halka loo yaqaan, Kurtun-Waarey, degmada Qoryooley iyo hareeraha dhulweynaha Tooratoorow.\nIsla durba iyadoo dagaaladaasi baaxadda leh ay jiraan islamarkaana Rahawein Resistant Army RRA ay carcarteedu qabto, waxaa dalka Jabuuti lagu qabtay shir Soomaaliyeed kaaso dib u hesheesiin lagu tilmaamay si dowlad qaran ama dowlad dhexe loogu dhiso.\nArintaasi markii ay timaaday RRA waxaa ay heshay gorgortan siyaasadeed kii ugu horeeyey iyada oo la gorgortantay dadkii Soomaalida ahaa ee Jabuuti Carta isugu tagey.\nUrurweynaha RRA waxaa loo fidshey waxa afka qalaad lagu yiraahdo (Invitation) casuumaad ama martigelin in ay ka soo qayb galaan shirka Carta ee Soomaaliweyn ay wax ku qaybsanayso.\nBacdama dadka Reer Koonfur Galbeed ay waligood ahaayeen dad nabadda jecel, iyagoo qayba ka tirsan dhulkoodu la haysto dagaalna ay ku jiraan, waxaa ay aqbileen ooy ajiibeen casuumaaddii ay soo direen dowladda Jabuuti iyo Soomaaliweynba si shir dib u heshiisiineed Soomaaliweyn loogu dhiso dowlad dhexe dhibtana looga baxo.\nTaa kolkii ay dhacday RRA waxaa ay dirtay 70 xubnood oo uu hogaaminayey xoghayihii hore Illaahay ha u naxariistee ee ururka RRA Dr Cabdalla Deerow Isaaq.\nJabuuti waxaa jirey qoraal ay kala saxiixdeen ergadii shirka dowliga Jabuuti iyo RRA, inahaasi RRA waxaa ay gudbisay qodobo fara badan shuruud ah kuwaaso ay ku xidhay dowladda meeshaasi ka soo baxaysaahu in ay fuliso heshiiska qodobada qalinka lagu wada duugay, haddiise ay fulin waydana guud ahaan ay ka baxayaan shirka waa RRAyuwe.\nQodobadaasi waxaa ka mid ahaa 1: “in dowladda Soomaaliya ee ka dhalataa gudaha Carta marka ay soo guureyso si ku-meel-gaar ah loo dajiyo magaalada Baydhabo,” 2: “in Soomaali isma aamini kadhee way isdishaye, ciidamo dhexe oo nabad ilaalin ah yimaadaan Soomaaliya kuwaaso loo dhiibo hubka si meel ku gaar ah inta Soomaalidu ay ka dhisanayso ciidamo qaran oo la isku aamini karayo”, iyo qodobka ugu dambeeya qodobada nuxurka leh waxaa uu ahaa “in qof walba wixii nool oo hanti ama deegaan ah qofka kale uu ka qabsaday, ama qabiil walba qabiilka kale wixii uu ka qabsaday la isu celiyo”.\nTusaale ahaan:- Koonfur Galbeed ee Soomaaliya sida gobolka SHabeellaha-Hoose, Jubbada-Hoose, Jubbada-DHexe iyo qaybo ka mid ah Gedo oo markaasi cadowga uu haystay in ay kala baxaan ciidamadooda islamarkaana gacanta laga geliyo dadkii iskalahaa deegaanka maadaama dowlad dhexe ay dhalatay.\nHeshiiskaasi kolkii uu dhacay waxaa si lama filaam ah ra’iisul baarlamaan u noqday gudoomiyihii hore ee baarlamanka TNG-da Illaahay ha u naxariistee Cabdalla Deerow Isaaq oo booskaasi ku fududaaday.\nSHirkaasi goortuu bilowday oo RRA-na lagu casuumay, RRA si ku meel gaar ah ayey u hakisay hawgaladii ay kula jirtey maleeshiyada Xuseen Caydiid maadama gogol nabadeed ee Soomaaliyeed la fidshey islamarkaana Rahawein Resistant Army RRA lagu casuumay madasha waxaana waqtigaasi RRA ay hakinaysey hawlgaladeeda milatari cabsi darteed laga qaxayey magaalada Muqdisho oo qoladii soo xadgudubtay Reer Salballaar qalabka muhiimka sida matoorada I.W.M u daabulanayeen halkii awal ay ka soo hayaameen awal gobolada dhexe Galguduud iyo Mudug.\nWaa hubaal in RRA ay ka horumarisay danteeda gaarka ah midda guud laakiinse looma garan, sidaan kuugu lisay haddaad iigu hambayn lahayd waxba ma xumaadeen weeyaane, dowladdii meesha Carta ka soo baxday ee la filayey in dhibaatada ka saareyso dadka Soomaaliyeed qodobadii udubka bud-dhigga ururka RRA ay ku heshiiyeen iyo dowladdii Cabdiqaasim Salaad Xasan madaxda uu ka ahaa, in ay axdigii fulisana haba sheegin oo dowladdii waxayba noqotay nidaam qaraabakiil cad adduunkana magaca Soomaalinimo looga soo dawarsado iyo dulmi cusub, meeshii laga sugayey in ay rafaadka ka saarto ummaddii in iyaduba burbur sabab ugu noqoto maxaa yeelay dowladdii Cabduqaasim Salaad Xasan waxaa ay soo xulatay Datoor Cabdalla Deerow Isaaq kadibna gudoomiye baarlamaan markuu noqday waxay u soo dirtay gobolada Bakool iyo Baay oo ka tirsan Koonfurta Galbeed ee Soomaaliya si siyaasad ahaan furfur loogu sameeyo ururweynaha RRA walow Dr Cabdalla Deerow Isaaq uu fahmay siyaasadda looga danlahaa soo diristiisi in dadkiisi lagu baabi’iyo goordambe maadaama uu ahaa nin caaqilo aqoonyahan ah siyaasadda iyo qiddadda aartikalka meesha loo dhigay, haddana waxaa jirey inta ka dhaxaysa fahamka iyo diritaankiisa in ururka waxyeelo badan loo geystay islamarkaana la isku diray dadkii walaalaha ahaa iyagoo middida iyo waranka isku soo aaddiyey cadowgana ka soo waabiyey.\nSi kastooy ahaataba ururka RRA awooddiisi hoos ayey u dhacday waxaana dowladdii Cadbiqaasim Salaad ee laga sugayey nabadda iyo baraaraha ay badashayba in mar kale ay (occupy) ama daaxurin ku sameyso goboladii Koonfur Galbeed ee Soomaaliya qayba ka tirsan sida gobolka SHabeellaha-Hoose oo Yuusuf Indhacadde intay tuute u soo xirtay 200 gaadiid dagaal beeshiisi loo soo dulsaaray magaca dowlladnimo loogu dhiibay goortaaso milatarigii rasmiga iskudhafka ahaa ee halkaasi joogay wax la dilo iyo wax la dhaawaco iyo wax la cayrsado laga dhigay sidaana Cabduqaasim Salaad Xasan beeshiisu xoog ku ixtilaashay gobolkii mar kale.\nArrintaasi ma ahayn wax laga filayey dowlad dhexe ee Soomaaliyeed ee uu hogaaminayo qof madaxweyne Soomaali muwaaddinimo sheeganaya, laakiin taasi waa ay dhacday, taa kolkii ay dhacdayna RRA ayadii ayaa isku mishquushay waxayna noqotay in ay iska dilaan kumaankun oo dhallinyaro Soomaaliyeed ah kuwaaso aan loo baahneyn in ay iyagu isdilaan.\nDagaalka gudaha RRA intuusan dhicina Datoor Xasan Maxamed Nuur SHaatiguduud Rabbi naxariistii Janno haka waraabiyee isagoo fahamsanaa qiddooyinka iyo siyaasada kor ka imaanaya lagu kala dhantaalayo dadka Reer Koonfur Galbeed ee Soomaaliya islamarkii waxaa uu ku dhawaaqay dowlad goboleed ka kooban 6 gobol, lixdaas gobol oo kala ah:-Baay Jubbada-Hoose, Bakool, SHabeellaha-Hoose, Jubbada-DHexe iyo Gedo, waxaana dowlad goboleedkaasi caleemasaarkiisi ka soo qayb galay dadyow iyo siyaasiyin fara badan oo la dhacsanaa hanaanka maamulka loogu dhisayo lixdaas gobol.\nDowladdii Koonfur Galbeed ee Soomaaliya markii madaxweyne uu ka noqday Dr Xasan Maxamed Nuur SHaatiguduud ururka RRA ayaa burburay, laakiin ururka RRA kolkii uu burburay kaligii ma uusan burburine waxaa la burburtay dowladdii xaqdaradaweyneyd ee Cabduqaasim Salaad Xasan islamarkaana waxaa shir loo fariistay magaalada Eldorat dalka Kenya shirkaaso Soomaali idilkeed la isugu yeeray si ay uga soo wada qaybgalaan islamarkaasna awood qaybsi ay u sameeyaan, balse laakiin shirkaasi intaan la aadin waxaa uu ahaa siyaasigii ugu horeeyey ee dowladdii Cabdiqaasim ka baxa Janaraal Xasan Maxamed Nuur SHaatiguduud Allaha u naxariistee, iyadoo waqtigaasi dadka ka soo horjeeda siyaasadda Koonfur Galbeed ay ku eedeeyeen ama ay yiraahdeen in “Dr SHaatiguduud dhaartii kitaabkii uu ku dhaartay uu buriyey”, laakiinse xaqiiqada Kitaabkii uu ku dhaartay aanu iska burinine, kahor dhaartii iyo axadigii lala galay looga baxay, axdigaaso ahaa “in dowladda Baydhabo la keeno, gobolada la haystana laga faaruqo, islamarkaasna hubka loo dhiibto ciidamo dhexdhexaad ah UN-ka ka socda.\nHaddaba ballan lagula galay dhaar marka la buriyo adna waad burin kartaaye, Janaraal Xasan Maxamed Nuur SHaatiguduud waa uu ka soo baxay shirkii Jabuuti xaaraantii lagu laaqay amaba dowladdii Carta markii uu ka soo carraabay Baydhabo uu soo gaarayna waxaa uu geed hoostii isaga oo isugu yeeray cuqaasha salaadiinta malaaqyada taladu ka go’do uu u caddeeyey waxa uu shirkii dowlladdii Carta kaga soo tagey iyo xaal meesha uu marayo iyo waliba sida loogu baahanyahay in Reer Koonfur Galbeed iyaga uun isugu tashtaan bacdama nidaam dowli ah loogu soo heshiiyey in dalka looga Suuliyo jiritaankooda.\nRRA waxaa ay xaqiijisay shirkii Embagati sinaantii la diiday fadhigii Carta in ay ku sinaandaan Soomaalida, wuxuuna ururka Rahawain Resistant Army RRA uu xoog ku soo banbixiyey in shirkii dib u heshiisiinta Soomaaliya dowlladda Federaalka haatan dhisan lagu soo yagleelay wax lagu qaybsado ama distoorku ka mid noqdaan qodobada soo socda 1:- “In beelaha Soomaaliyeed ay simanyihiin islamarkaana Af-Soomaaligu uu yahay mid qur ah balse laakiin uu u qaybsamayo 2 lahjadood oo waawayn kala ah Maay iyo Maxaa iyada oo si caadi ah furan loogu dhigi karayo dugsiyada goobaha waxbarashada xaafiisyada dowligana lagu isticmaali karayo si aan isquus gambasho iyo cusri lahayn”, halka dowlladdii Maxamed Siyaad Barre markii ay jirtey qofka Afka- Maayga ku hadlaya kolkii xafiis uu dani ka yeesho uu galo Afka-Maayguna ku hadlo la oran jiray “Wariyaa Af-Soomaali ku hadal adigu”, sidii Afka-Maayga Soomaaliga uusan Soomaaliba ahayn oo kale.\nEmbagati dowlladdii lagu soo dhisay ee loo fadhiyey laba sano iyo badh gudaha Kenya waxaa hogaaminayey Madaxweyne Cabdillaahi Yuusuf Axmed Illaahay ha u naxariistee, sido kale waxaa gudoomiye baarlamaan halkaa ka noqday siyaasiga galaangalka badan leh siyaasaddiisu kulushahay Mudane SHariif Xasan SHiikh Aadan oo haatanba ka muuqanaya saaxada siyaasadda Soomaaliya.\nDowlladdaasi waxaa ka horyimid hogaamiye kooxeedyo farabadan oo ka tirsanaa isla dowlladdaa kuwaaso awood baaxad leh ku lahaa inta badan Koonfurta Soomaaliya gaar ahaan magaalada Muqdisho xarunta federaalka ee dalka.\nDowlladdu kolkii ay Muqdisho tagi weydey siyaasado ku lafaguran diidmo qa\nbiil awgood, waxaa ay noqotay halka uu ka soo jeedo ra’iisul u wasaarihii xukuumadda qofka lagu magacaabo Cali Maxamed Geedi Jowhar iyo maagaalada Baydhabo Koonfur Galbeed Soomaaliya in si ku-meel-gaar ah loo dajiyo dowllada Baydhabana ay sidaasi ku noqoto xarunta ama madaxtooyada ku-meel-gaarka dowllada federaalka ee Soomaaliya.\nXaaladdu waxay socoto oo ay sidaa ku socotaba, dowlladdii oon si toos ah u saldhigan magaalada Baydhabo, waxaa soo burqaday awood aan la fileynin taa oo ka soo baxday geyiga Soomaaliya qaasatan Muqdisha.\nHogaamiye-kooxeedyadii Muqdisho haystay waxay dhiseen urur la magac baxay (La Dagaalka Arggiggixisada), waxaana dagaal la galay ururkii Midowgii Maxaakiimta kuwaasi oo wiiqay guud ahaanba awooddii hogaamiye-kooxeedyada.\nMidowgii Maxaakiimta Soomaaliyeed waxaa ay keeneen nabad aan horay loo arag muddo 16 ama 17 sano gaar ahaan Muqdisho, laakiin nabaddaasi kolkii ay keeneen kuma aysan hakan oo kali ah magaalada Muqdisho.\nDowlladda Federaalka oo waqtigaasi fadhiday Baydhabo iyo Midowgii Maxaakiimtu waxaa caalamku uu isku dayey in wada-xaajood loo furo dowlladdu ay awood qaybsi siiso guruubka ka soo horjeeda maxaakiimtuna iyana geestooda aqbilaan qorsha awoodqaybsiga.\nTallaabooyinkii koobaad Midowgii Maxaakiimtu iyo dowlladda Federaalku tiro 2 ilaa 3 jeer ayey ku kulmeen KHurtuum xarunta dalka Suudaan walow wadaxaajoodkaasi Midowga Maxaakiimtu ay aad uga dhan ahaayeen dirqina ku ahayd in ay la wada hadlaan dowlladda maxaa yeelay waxayba taagnaayeen in dowlladduba asal gaalo tahay sida ay aaminsanaayeen ama ay xiligaasi warka u dhigeen.\nSi kastooy ahaataba Midowgii maxaakiimta kuma aysan hakan kaliya magaalada Muqdisho haysashadii ay haysteen, waxaa ay soo aadeen gobolo iyo degmooyin badan oo ka tirsan Koonfurta iyo bartamaha Soomaaliya, waxayna soo gaareen gobolada dhexe Bandiiradley oo qayaastii 60 km u jirta magaalada Gaalkacyo xarunta Mudug halka difaaca ugu horeeyana ay soo dhigteen dhanka Koonfureed Moodamoode oo degmada qadiimiga ah ee Buur-Haba u jirta dhowr KM iyaga oo sanka saaray magaalada Daynuunay xaggaa iyo Baydhabo.\nLaakiin waxaa la yaablahaa Midowgii Maxaakiimtu waxaa ay joojiyeen qaadka, waxaana ay ka joojiyeen goobihii ay haysteen, haddana qaadka iyada oon Muqdisho lagu cuni karin cagsigeed Afgooyena waa lagu cunayey, Afgooye waxaa ay Muqdisho u jirtaa 30 Km oo qur ah.\nWaqtigaasi Midowga Maxaakiimta waxaa wasiirka gaashigga u ahaa ka loogu yeero SHeekh Yuusuf Indhacadde oo xiligaasi gobolka SHabeellaha-Hoose Koonfur Galbeed xoog ku haystay.\nMaxaakiimtu waxaa ay gaareen magaalada Kismaanyo gobolka Jubbada-Hoose ee Koonfur Galbeed Soomaaliya, magaalada Kismaanyo qaadka iyo tubaakada waa lagu gubayey, laakiinse SHabeellaha Hoose sida Afgooye oo markaasi Cirfo Indhacadde inadeerkii xoog ku haystay, qaadka qofku intuu Muqdisho ka soo baxo ku qayilo halkaa ayuuna Muqdishadiisi dib ugu noqonayey maalintii.\nMaxaakiimta waxaa la saaray buundo aad u dheer markii ay u gudbayeen Kismaanyo, maxaa yeelay waa ay ka boodeen SHabeellaha-Hoose, gobolka SHabeellah-Hoose waqtigaasi waxaa ka socotey canshuurtii baadda ahayd, canshuurtaaso uu ka qaadayey dadka deegaanka Indhacadde iyo maleeshiyo-beeleed uu hogaaminayey oo awalna dowlladdii Cabdiqaasimna lagu eedeeyo in ay iyadu meesha keensatay.\nSi walbooy tahay dowlladdii Cabdillaahi Yuusuf Axmed dagaalbaa kaga yimid Midowgii Maxaakiimta maadama wadahadaladii ay guuldaraysteen, wadahadaladaaso KHurtuum loogu qabtay ama loogu qabanayey Midowgii Maxaakiimta iyo dowlladda Federaalka Soomaaliya.\nMaxaakiimtu kolkii ay soo gaareen aagga Moodamoode islamarkaana ay dhihi jireen “waa naloo yeertay shacabka ayaa inoo baahan”, Itoobiya oo markaasi danayneysey saaxiib gaar ahna la ahayd madaxda dowlladda Federaalka Soomaaliya waxaa ay sheegtay iyana in “haddii Baydhabo la soo weeraro iyana weerarka dhinaceeda ka geli doonto.”\nXaaladdii oo sidaa u cakiran ayaa ninka sheegta SHeekh Yuusuf Indhacadde wasiirka gaashaandhiggana ugu magacawnaa Midowgii Maxaakiimta fagaaraha tirabuunka Muqdisho kumaankun shacab ah waxaa uu ugu khudbadeeyey si furan in ciidda Carafa ay ku dukan doonaan Adisababa xarunta dalka Itoobiya hadalkaaso baasiin iyo olol daran ku shiday jawiga dalka iyo dariska maxaa yeelay warkaasi waxaa uu si toos ah u taabtay dowlladda Itoobiya oo xasaasiyad ka qabtay falalka Maxaakiimta fagfagtooda halist ah.\nNinkaasi Indhacadde la leeyahay waxaa uu si ballaqan jeesjees ku jiro fagaarahaasi uga sheegay in dadka Reer Baydhabo “la baarayo marka ay Muqdisho soo aadayaa”, hadalkaasi xanafta leh oo shacbigii waqtigaasi Tiribuunkataagnaa uu ku marqaatiyey in dadyowga deegaanada Koonfureed “hal hal loo jekimayo sida eeraboor dad ka dhoofaya oo kale, Indhacadde wuxuu yiri “shacaboow soo baariymeyno oo Buur-Hakaba ku baarimeyno Reer Baydhabo marka ay Muqdisho soo geleyaan?”, kolkaaso shacbigiina ay u hooriyeen kuna jawaabeen “Haa.”\nLaakiin waxaa jiray Embagati Kenya madaxweynaha Federaalka Soomaaliya kolkii la doortay durba isla saacaddii xafladdu socotay in uu African Union iyo caalamku ka codsaday ciidan gaaray 20 kun oo askari nabad ilaalin ah garab siinaya dowlladdiisi dhalatay curdanka ah ee mucaaradkeeduna badanyahay.\nDadka dhalleeceeya siyaasadda Cabdillaahi Yuusuf Axmed waxay sheegi jireen amaba ay sheegaan in “Cabdillaahi Yuusuf uu u socdo aargoosi qabiil”, laakiin si kastooy ahaataba Cabdillaahi Yuusuf waxaa uu ku guuleystey in ciidamo gaaraya ilaa iyo dhowr kun oo Afrikaan ah uu ka soo dajiyo magaalada Muqdisha muddo kadib markii dagaalka uu dhexmaray Midowgii Maxaakiimta iyo dowlladdii uu hogaaminayey.\n19.12.2006 dii ayey ahayd goortii Midowga Maxaakiimtii ay dagaal barqacad ku soo qaadeen gobolka Baay xarunta Baydhabo meel u jirta dhowr km labada gees halka loo yaqaan deegaanka Warta Idaale iyo Daynuunay oo ay xabbadu ka bilaabatay.\nDagaal socday 7 maalmood taariikhda galay oo lagu dhamaaday ayaa natiijadiisu ku soo idlaatay in Midowgii Maxaakiimta si weyn loo soo jabiyo cimaamadoodu biibto iyada oo jabkii la jabshey aysan ku hakan xitaa hareeraha aagaggii lagu dagaalamay aakhiritaankiina la isla yimid oo galay caasiamdda Muqdisho.\nWaa markii ugu horaysay taanki Itoobiyaan ah uu soo gaaro magaala-madaxda Soomaaliya Muqdisho, waxaana maxaakiimtii kolkii la kala dhantaalay ay bilaabeen in hubkii ay u qaybiyaan qabiilada islamarkaana ay bilaabaan dagaallo Hit And Run War (ku dhufo ka dhaqaaq ah).\nMaxaakiimtii goortii la wiiqay awooddooda lagana itaal roonaaday isla ayagii ayaa haddana sii kala jabay 2 u kala baxay, hunguribaa yimid gorgortan siyaasadeed iyo qaab walboy tahayba, waxaa meesha ka baxay dowlladdii Cabdillaahi Yuusuf Axmed uu madaxweyne ka ahaa, kursigiisi markuu waayeyna waxaa la qabtay shir dib u heshiisiin loogu magac daray kaaso lagu qabtay magaalada Jabuuti ee waddanka Jabuuti.\nWaxaa la isku qooshay baarlamankii hore iyo baarlamka cusub mucaaradkii maxaakiimta ahaa iyada oo garwadeenka dowlladdii goobtaasi ka soo bidhaantay kursigu isku kala bixiyey SHariif Sheekh Axmed Soomaali badankeedna u taqaan (SHariif La Soo Gammey), gudoomiye baarlamaan SHeekh Aadan Maxamed Nuur Sheekh Aadan Madoobe, halka wasiirka koobaadna uu ka ahaa Cumar Cabdirashiid ina SHarmaarke.\nDowlladdu inta aysan imaan gudaha dalka waxaa jirtey in ururka Al-SHabaab oo garab ka go’ay Maxaakiimtii ahaa uu qabsaday dhulkii ay faarujisay dowlladdii Cabdillaahi Yusuf kolkii ay Jabuuti u dhooftay, meelaha ay qabsadeen waxaa ka kid ahaa sida madaarka milatariga caalamiga Balad-doogle, Diinsoor iyo xaruntii dowlladda Baydhabo.\nAfar sano dabadeed iyo xabbad la isku waalay, Muqdisho iyo qayba badan oo ka tirsan Koonfur Galbeed Soomaaliya waxay noqotay in ciidamadii Amisom la soo kordhiyo, in ciidamada Itoobiya ay mar labaad soo galaan gudaha Soomaaliya iskaashigooduna awooddii SHabaab yara riixay.\nXaajadu markii ay meesha mareyso dowlladdii SHariif Axmed uu horkacayey doorasho wax u eg ayey gashay, waxaa loo aqoonsaday dowllad rasmi ah ku meel-gaar ka baxday inay tahay waxaana madaxweynenimada ku guuleystey Madaxweyne Xasan Sheekh Maxamuud ooy Soomaalida inta badan u taqaan (Xasan GurGuurte) halka shacabweynaha Reer Koonfur Galbeedna ay u yaqaanaan (Xasan Safaroow).\nXasan SHeekh waxaa wasiirka koobaad uu u doortay Saacid SHirdoonkii kursiga lala rogay halka gudoomiyaha baarlamanka Federaalkana si buuxda jagadaasi uu u qaatay Proff Maxamed SHeekh Cusmaan Jaawri oo u dhashay dalweynaha Koonfur Galbeed Soomaaliya.\nDadka Reer Koonfur Galbeed iyaga oo ka duulaya xaqdarada misna si weyn u soo dhoweeyey dowlladdi Xasan SHeekh iyo ra’iisul u wasaare saacid xertoodu labadan masuul waxa ay bilaabeen in sedbursiimo sameeyaan, maxaa wacay jagooyin badan ooy xaq u laahyeen dadyowga Reer Koonfur Galbeed saamigoodaa la duudsiiyey indhahoogo shanto taagan.\nXildhibaanadii ka soo jeeday Koonfur Galbeed Soomaaliya waxaa ay sameeyeen kacdoon aad u weyn sababtu waxay tahay distoorka Federaalka Soomaaliya waxaa uu qorayaa in (Awoodda dowlladnimada awood qaybsi lagu qotomiyo qabiilna lagu wada yimid).\nTaa kolkii ay dhacday ayuunbay Rahawain Resistan Army RRA soo laba kacleysey, waxaana halka loo yaqaan DHonqooq oo awalna ahaan jirtey xarun saldhigweyn u ah RRA lagu aas aasay mar kale ururkii RRA oo gudoomiye, gudoomiye ku xigeen iyo taliyaal ciidanba halkaasi dib loogu dhisay iyado ururka markii boorka gadaal looga jafay ay ku dhawaaqeen in ay u dagaalamayaan xaqiijina doonaan dhamaan xuquuqda dadka iyo dhulwaynahooda Koonfur Galbeed ama guul ama geeri, islamarkaana ururkan uu yahay urur ka madaxbanaan dowlladda Federaalka Soomaaliya ayna leeyihiin gobollo muwaaddiniin ah.\nIsku soo wada duubo Kenya oo garab siinaysa Axmed Madoobe jufadiisa kuwaa oo ku soo duulay magaalada Kismaanyo ee Koonfur Galbeed muddo ka hor, ayaa Axmed Madoobe markii isago Taangiyo lagu gelbinayo la keenay magaalada Kismaanya waxaa uu isku dayey inuu maamul sameeyo ee uu isaguun ismagacaabay.\nMar aan dheereyn ayey ahayd markuu ku dhawaaqay Jubbaland maamul la yiraahdo Reer Koonfur Galbeedna ay u yaqaanaan Boobland ee uu isagu madaxweyne ka yahay, islamarkii uu ku naadiyeyna sidaasi waxaa jiray madaxweynayaal kaloo 6 gaaraya kuwaa iyana ka shanqariyey inay madaxweynaal ka yihiin magaalada Kismaanyo ama Jubbaland.\nUrurka RRA oo taasi ka dabaaqtamaya ayaa maalmo kahor afhayeenka ururka RRA Maxamed Aadan Qalinle oo isagu caan ka ah gudaha iyo debeddaba Soomaaliya waxaa uu ku dhawaaqay in ururka waddaniga RRA si toos ah weerar uu ugu qaadayo magaalada Kismaanyo dadka haystana uu ka xoreyn doono gobollada Koonfur Galbeed 6-da ahna inta uu ka xaqiijinayo heeriya- tuurkooda dagaalka uu soconayo maartana hadda iyo koow ay tahay.\nWalow anaga shaqsiyan wariyaal ahaan aynaan boorineyn dagaal, haddana marka gardaro ay timaad in qofka la iska celshaa waa dadnimo iyo diiniyan intuba.\nAfhayeenku waxaa uu sheegay mudane Qalinle in “ururka Rahawein Resistan Army RRA uu ka itaal badanyahay waqtigii hore” iyadoo buu iyri haatan dadku ay barteen “sida loo dagaalamo”, ayna dadyowgu yeesheen cilmi badan garteena siyaasadihii maldahnaa majaxaabinta gablan iyo xaalufka lagula soo dhaqmayey 50-kii sano ee u dambeeyey.\n6-da Juun maanta oo kale waa maalin aad ugu weyn dadweynaha Reer Koonfur Galbeed ee Soomaaliya, iyago shacabweynaha sharafta badan dhambaallada farxadeed dabaaldagga xornimada ay isaga soo dirayaan dacallada adduunka munaasibadda sanadguuradan oo ku beegan ayaantii ururweynaha RRA si weyn oo buuxda uu u qabsaday magaalada Baydhabo Koonfur Galbeed ee Soomaaliya, waxaana maanta ay ugu dabaaldagayaan farax baraare iyo bashbash iyado haatan la arkayo caruur farabadan oo aad u labisan calanka quruxda badan 6-da xidig ruxaya batarkana u boodaya qaalinimada qiimiga iyo qaayaha maalintan qaradaweyn murugada iyo ciilku ay barituureen dadyowgani sababtuna waxaa weeye, ururku waxaa uu xaqiijiyey amniga iyo jiritaanka dadnimada sharafka iyo karaamada xasiloonida bulshaweynta Koonfur Galbeed ee Soomaaliya maxaa wacay cirkoon daruur wadan biyo kama daateen, dhulka oon ku da’in roob doog kama baxeen, badda nimaan dabaal baran biya uma daaheen dibna umaba soo noqdeen hirkaa dililahaa mooyaane, haddaba, haddaan RRA ayan jirin aarka ummadda Koonfureed cidina uma gudeen, illinta iskama tireen, ilmuhu iskood uma cayaareen, abaayo iqtiyaar uma adeegteen, caanaha nabad laguma maasheen, calankan quruxda badan 6-da xidig lehna iljeex iyo caalamkuba ma aqoonsadeen.


Dowlada oo soo jeedisay in "dagpenger" loo sii dheereeyo dadka waxbaranayo. - NorSom News\nDowlada oo soo jeedisay in “dagpenger” loo sii dheereeyo dadka waxbaranayo.\nWasiirka maaliyada xukuumada ay hogaamiso Erna Solberg, Jan Tore Sanner ayaa isbuucan soo bandhigay miisaaniyada sanadka 2021.\nMid kamid ah qodobada ay dowladu miisaaniyadeeda kusoo bandhigtay ayaa waxaa kamid ah in mudada qaadashada lacagta loo yaqaano “dagpenger” loo dheereeyo dadka ay u socoto waxbarashada ama aqoon kororsi dheeri ah, kadib markii ay waayeen shaqadoodii ama laga fariisiyay shaqadii ay ka shaqeyn jireen.\nDowlada ayaa bishii April ee sanadkan soo jeedisay in dadka ay ku dhacday shaqo la´aan sababo la xiriira Corona-virus ,loo ogolaado inay qaataan waxbarasho ama ay qaataan koorsooyin waxbarasho oo dheeri ah, iyaga oo xaq u leh inay qaataan lacagta “dagpenger”. Waxaana fursadaas ka faa´iideystay kumanaan qof oo iska diiwaangaliyay jaamacadaha ama machadyada waxbarashada.\nXilayadii hore dowladu ma ogolaan jirin in qofkii waxbarasho ay u socoto uu qaato lacagta “dagpengerka”, balse kadib shaqo la aantii ka dhalatay corona-virus ayaa sababtay in sharciyo badan la qafiifiyo.\nDowlada ayaa hadana mar kale soo jeedisay in dadkaas loo ogolaado inay waxbarashada ku qaataan “dagpenger” ilaa laga gaarayo bisha July ee sanadkan 2021.\nXigasho/kilde: Fortsatt mulig å studere med dagpenger.\nPrevious articleDenmark: Wadaadka dumarka ka celiya furiinka, 3 sano oo xabsi ah halagu ciqaabo\nNext articleWiil soomaali ah oo booska 1aad ka galay tartan orodka ah.


DHAGEYSO:Hoggaamiyaasha isbeheysiga OKA oo laga dalbaday inay ku dhawaaqaan musharrax madaxweyne | Star FM\nHome Wararka Kenya DHAGEYSO:Hoggaamiyaasha isbeheysiga OKA oo laga dalbaday inay ku dhawaaqaan musharrax madaxweyne\nDHAGEYSO:Hoggaamiyaasha isbeheysiga OKA oo laga dalbaday inay ku dhawaaqaan musharrax madaxweyne\nQaar ka mid ah siyaasiyiinta xisbiga ANC ayaa madaxda ku midoobay isbeheysiga OKA ee kala ah Musalia Mudavadi , Kalonzo Musyoka, Gideon Moi iyo Moses Wetangula ka dalbaday inay bisha soo socoto shaaciyaan cidda sanadka 2022-ka ku matali doonto xilka madaxtinimo ee wadanka.\nSenatarka ismaamulka Kakamega , Cleophas Malala ayaa sheegay in wakhtigu uu gaabad yahay.\nWaxaa uu intaasi ku daray inuu sii xoogeysanaya ololaha loogu jiro la wareegidda hoggaanka dalka marka uu dhammaado muddo xileedka madaxweyne Uhuru Kenyatta.\nMudanaha laga soo doortay deegaanka Lurambi Titus Khamala ayaa dhankiisa xusay inaynan u baahneyn in wakhti laga sii lumiyo madaxa xisbiga ANC Musalia Mudavadi.\nTindi Mwale oo baarlamaanka ku matalo dadweynaha deegaanka Butere ayaa xusay inay mas’uuliyiinta OKA haystaan ugu dambeyn 25-ka bisha 12-aad ee sanadkan si ay mowqifkooda u caddeyaan.\nSiyaasiyiintan ayaa arrimahan ka hadlay xilli ay isku soo baxyo siyaasadeed ku qabteen magaalada Matunda ee dowlad deegaanka Kakamega.\nWaxay dhanka kale Malala iyo Khamala ku goodiyeen inay raadsan doonaan isbeheysi kale oo siyaasadeed haddii afarta mas’uul ee OKA aynan sida ugu dhaqsiyaha badan ugu heshiin musharraxooda.\n5-tii bishan ayay ahayd markii Musalia Mudavadi, Moses Wetang’ula, Gideon Moi iyo Kalonzo Musyoka ay shaaciyeen olole qaran oo ay u galayaan hanashada hoggaanka ugu sarreeya Kenya.\nHasa ahaate waxay hoosta ka xarriiqeen inay musharrax madaxweyne soo bandhigi doonaan muddo labo bilood gudahood ah.\nPrevious articleKu xigeenkii maaliyadda ururka macallimiinta KNUT oo geeriyooday\nNext articleXuutiyiinta Yemen oo la wareegay magaalada dekedda ee Xudeydah


REER-GAROOWE: MAHAD MUDAN\nGobalka waqooyi galbeed ee Soomaaliya, oo isugu yeeray “dal madax-bannan”, waxaad moodaa inay siyaasada ka lunsan tahay. Waxaa wax laga naxo ah siyaasada qob-qobka ku dhisan oo ay wado gobalka waqooyi galbeed “Somaliland”. Siyaada ku dhisan magaalooyinka Hargaysa, Burco iyo Berbera inay ka baxaa dadka aan u dhalan gobalkaas waa qabiil iska cad, oo ay macnaheedu tahay, dadkaan Isaaq aheyn ha ka baxaan dadka.\nWaxaan weyddiinayaa ragga hoggaamiya waqooyi galbeed ama Somaliland: Miyaanay danta gobalkiina iyo danta guud ee Soomaaliyeed aheyn in dadka Soomaaliyeed aan lakala qob-qobin, oo la isu daayo?\nToddbaadkii tegay waxaa dhabaha dheer ee isku xira Boosaaso ilaa Garoowe iyo Garoowe ilaa Gaalkacyo ku rogmaday 2 gaari, waxaana ku dhintay dad gaaraya ilaa 26 qof. Dadka ku nool Garoowe, mahadi ha ka gaadhee, waxay muujiyeen karti iyo dadaal dheeraad ah, oo ay ka muuqato xil-kasnimo, walaalnimo, muslinimo iyo Soomaalinimo, ka dib goortay u gurmadeen maatadii ku dhimatay halkaas\nMagaalada Garoowe waxaa la kiciyey dadweynihii,iyagoo xaynxeyn ah ayaa ugu gurmadeen goobihii shilku ka dhacay, waxaana dadkaas la dhigay isbitaalka ku yaala magaalada.\nWaxaanse ka xumahay in aanay jirin cid ka hadashay, kana dooday cidii shilka foosha xun ku geeriyootay, waayo waxay ahaayeen dad u dhashay qabiilo aan awood lahey, una badan hooyooyin iyo carruur, taasna waxaan ku eedanayaa qalabka warbaahinta ee Soomaalida.\nMaamulka waqooyi galbeed, ha ogaadeen, iyagaa ayaa ka mas’uul ah dhibkii iyo geeridii soo gaaray maatada Soomaaliyeed, waayo iyagoo iyagaa ka soo eryey dhulkii ay ku noolaayeen, waxaanse mahad leh dadka reer Garoowe ee u guntay gargaarka maatadaas.\nUgu danbeyn, waxaan u soo jeedinayaa dadka reer Koonfur in aanay soo eryin, wax dhibaato ahna u gaysan dadka reer waqooyi ee ku nool gobalada Koonfureed, waayo waa dad maato ah, oo aan wax dhibaato ah gaysan, siyaasadna aan shaqo ku laheyn


Madaxweynaha Maamulka Somaliland oo magacaabay guddi heer wasiir ah oo wadahadalo la furaya dowlada KMG Somalia | Building Momentum\nMadaxweynaha Maamulka Somaliland oo magacaabay guddi heer wasiir ah oo wadahadalo la furaya dowlada KMG Somalia\nPosted on April 19, 2012 by somaliamomentum\n08.04.2012 – Maamulka Somaliland ayaa magacaabay guddi ka kooban shan xubnood oo ka tirsan golaha wasiirada maamulkaas, kuwasoo loo xilsaaray iney maamulkaas ku metelaan wadahalo ay la galayaan dowlada KMG Somalia dhowaan.\nWareegto ka soo baxday xafiiska madaxweynaha maamulka Somaliland Axmed Maxamed Maxauud Siilaanyo ayaa lagu sheegay in xubnaha la magacaabay ay maamulka Somaliland ku meteli doonaan wadahadalada uu la galayo dowlada Somalia waxaana ay kala yihiin magacyada xubnaha la magacaabay.\n1.Wasiirka arrimaha dibadda; Maxamedx C/llaahi Cumar\n2.Wasiirka arrimaha gudaha; Maxamed Nuur Caraale Duur\n3.Wasiirka Howlaha guud iyo Guriyeynta; Axmed Cabdi Xaabsade\n4.Wasiirka Cadaaladdda; Xuseen Axmed Caydiid\n5.Wasiirka Beeraha; Faarax Cilmi Maxamuud (Geedoole)\nQoraalka ka soo baxay Xafiiska madaxweynaha Somaliland ayaa lagu sheegay in wadahadalada ay la galayaan dowlada KMG Somalia ay ka dhici doonaan magaalada London hase ahaatee laguma xusin war saxaafadeedka xiliga ay dhacayaan.\nMadaxweynaha maamulka Somaliland ayaa sheegay in maamulkiisa ay ka go’an tahay inuu ka dhabeeya qodobadii ka soo baxay shirkii London oo uu ka mid ahaa qodob sheegaya inay wadahadalo yeeshaan maamulka Somailand iyo dowlada KMG Somalia.\nMadaxweeynaha Somalia ayaa horey u sheegay inuu soo dhoweynayo wadahadalo ay dowlada KMG Somalia la gasho maamulka Somailand, wuxuuna xusay iney meel walba kula kulmi doonaan, iyadoo dhinaca kale maamulka somailand uu isna horey u sheegay inuu iyaga iyo dowlada KMG ah ay u wada hadli doonaan sidii labo dowladood oo kale.


3 Burcadbadeed Soomaaliyeed iyo Hubkoodii oo Shiinuhu Bossaso Keenay – Radio Daljir\nMaajo 5, 2017 8:22 g 1\nDowladda Puntland ayaa maanta lagu soo wareejiyay 3 nin oo burcadbadeed Soomaaliyeed ah iyo hubkoodii, waxaana soo wareejiyey ciidamada Shiinaha ee ladagaallanka burcadbadeedda.\nDhalinyarada saddexda ah oo maanta la keenay dekedda Bosaaso ayaa ka mid ahaa 5 dhalinyaro ah oo bartamihii bishii April iskudayay in ay xeebaha Soomaaliya ka afduubtaan mid ka mid ah maraakiibta isaga goosha biyaha caalamka.\nHadaba goobtii dhalinyaradan lagu soo wareejiyay waxaa saxaafada kula hadlay Agaasimaha guud ee Wasaaradda Dekedaha, Gaadiidka badda iyo Ladagaalanka Burcadbadeedda, Cabdimajiid Samatar Jaafaan.\nIntaas kaddib waxaa dareenkooda ka hadlay dhalinyardii maanta lagu soo wareejiyay dowlada Puntland, waxa ayna sheegeen sababta ku kaliftay falkan burcadbadeedka.\nWankufaraxsanhye inlakeno dhalineyaradasi bosaaso Laguna maxkamadeyo dalkoodiwamahadsahay shiinuhu sida wanagsan eeuladhamay dhalinyaradasi


Ciidamada DF Soomaaliya oo ku dhowaaday halka ay ku sugan yihiin ciidamada Jubbaland ee Mandheera | Xaysimo\nHome War Ciidamada DF Soomaaliya oo ku dhowaaday halka ay ku sugan yihiin ciidamada...\nCiidamada DF Soomaaliya oo ku dhowaaday halka ay ku sugan yihiin ciidamada Jubbaland ee Mandheera\nCiidamada Dowladda Soomaaliya ayaa hawlgal shalay ay ka sameeyeen Gobolka Gedo waxay ku taggeen, oo ay ku saldhig dhigteen xuduuda kala qaybisa Degmooyinka Beled Xaawo iyo Mandhera, oo ku yaala xuduudda Soomaaliya iyo Kenya.\nCiidamada Dowladda ayaa aad ugu dhawaaday goobta ay xuduuda dhanka Mandhera kaga sugan yihiin Ciidanka Daraawiishta Jubbaland, taas oo baqdin ku keentay dadkii xuduuda deganaa, oo baqdin awgeed uga barakacaya guryahooda.\nDaahir Aadan Maxamuud oo ka mid ah dadka dhaqan Degmada Beled Xaawo ayaa warbaahinta Dhacdo u sheegay in Ciidamada Dowladda la wareeegeen xaafadaha Dhabad, Xaashaawe iyo Immigration-ka, oo ku yaala xuduuda, soona xigga dhinaca Soomaaliya.\n“Ciidanka Dowladda waxay saakay ku fideen xuduuda. Ciidanka ayaa la wareegay gacan ku haynta xaafadaha Xaashaawe, Dhabad iyo Immigration-ka oo ka soo horjeeda Kastamka xuduuda, oo Kenya ay maamusho.” Ayuu yiri Daahir Aadan Maxamuud.\nDaahir Aadan Maxamuud oo sawir ka bixinaya goobaha ay Ciidamada Dowladda la wareegeen iyo ujeedada ay xilligan u taggeen ayaa yiri “Meelaha ay Ciidanka Dowladda la wareegeen waa waddo dheer oo xuduuda ku taala, hadana waxay jooggaan dhulka xuduuda ee labada dal ay wadaagaan, gaar ahaan qaybta Soomaaliya ayay jooggaan, kuwii kale ee Jubbaland ayagana waxay ku sugan yihiin meesha la dhaho BIBI ONE, waa xuduuda dhinaca Kenya.”\nSidoo kale wuxuu yiri “Laba habeen ka hor ayaa madaafiic lagu soo tuuray Xerada Ciidanka Dowladda ay ku leeyihiin Magaalada Beled Xaawo, madaafiicdaas ayay baareen, waxayna ogaadeen inaysan Al Shabaab ka dambeen, oo kuwa Jubbaland ay soo tuureen, laakiin weerarkii toddobadkii hore lagu soo qaaday Xerada UK ee Ciidanka Dowladda ku leeyihiin magaalada, askarta Jubbaland kama aysan dambeen, Al Shabaab ayaa weerarkaas soo qaaday.”\nDaahir Aadan ayaa xaqiijiyay in hawlgalka ay Ciidamada Dowladda kula wareegeen deegaanada xuduuda dhaca, ay baqdin ku abuurtay dadkii deegaanka, kuwaas oo bilaabay inay isaga barakacaan xuduuda.\n“Marka la wareegitaanka Ciidanka Dowladda ee xuduuda waxay cabsi ku keentay dadka ku dhaqnaa Xaashaawe iyo Dhabad, aad ayaa looga soo barakacay Xaashaawe. Dadka kale ee ku nool deegaanada xuduuda qaybta Kenya ayagana barakac ayay sameeyeen, dhanka Mandhera ayay u barakaceen. Labada dhinacba dadka waxay cabsi ka muujinayan in lagu dul dagaalamo.” Ayuu yiri Daahir Aadan.\nWaa markii ugu horeysay ee Ciidamadii Dowladda 4-tii bishan la wareegay Degmada Beled Xaawo, ay gaaraan xuduuda degmadaasi la leedahay Degmada Mandhera ee Gobolka Waqooyi Bari Kenya.


Neymar, Pogba, De Gea, Van Gaal, Ospina & Wararkii Ugu Dambeeyay Ee Suuqa Kala iibsiga – Kooxda.com\nHome 2018 February Suuqa, Wararka Maanta Neymar, Pogba, De Gea, Van Gaal, Ospina & Wararkii Ugu Dambeeyay Ee Suuqa Kala iibsiga\nXiddiga Kooxda Paris St-Germain ee Neymar oo 26 jir ah ayaa kooxda Real Madrid u sheegay in uu doonayo in miiska loo saaro mushahar ka badan midka uu haatan Cristiano Ronaldo ka qaato kooxda hadii ay doonayaan in uu ku soo biiro Bernabeu (Sunday Express).\nXiddiga khadka dhexe ee kooxda Man United Paul Pogba ayaa diyaar u ah in uu isaga tago kooxda Man United hadii uu Jose Mourinho sii joogayo kooxda (Sun On Sunday).\nKooxda Man United ayaa la socota xaalada xiddiga khadka dhexe ee kooxda Lazio Sergej Milinkovic-Savic oo 22 jir ah laguna qiimeeyo 80 milyan oo euro (Sunday Mirror).\nGoolhayaha kooxda Man United ee David De Gea ayaa doonaya mushahar dhan 350 kun oo Gini todobaadkii si uu u sii Joogo Old Trafford, 27 jirka reer Spain ayaa haatan qaata lacag dhan 180 kun todobaadkii (Sun On Sunday).\nTababarihii hore ee kooxda Man United Louis van Gaal ayaa si lama filaan ah hogaanka ugu qabtay tababarayaasha shaqada ka badali doona Antonio Conte hadii xiriirka u dhexeeya tababaraha iyo maamulka Blues sii xumaado (Sunday Mirror).\nDaafaca ugu qaalisan taariikhda Man city ee Aymeric Laporte oo 23 jir ah ayaa sheegay in uu ku saxnaa in uu Man city iska diido 18 bilood ka hor (Sunday Telegraph).\nTababaraha Kooxda Man City Pepe Guardiola ayaa sheegay in uu xiddigihiisa u diidi doono in ay ku dabaal degaan khamri hadii ay ku guulaystaan koobka Carabao cup-ka isaga oo isla markaasba bilaabi doona in uu xiddigihiisa u diyaariyo kulanka Ay Arsenal la ciyaari doonaan khamiista (Independent on Sunday).\nXiddiga khadka dhexe ee kooxda Watford ee Abdoulaye Doucoure oo 25 jir ah ayaa sheegay in uu soo dhawayno xiisaha uga imanaya kooxda Arsenal iyo Liverpool xagaaga (L’Equipe).\nGoolhayaha kooxda Arsenal ee David Ospina oo 29 jir ah ayaa sheegay in uu diyaar u yahay in uu kooxda Arsenal ka tago xagaaga hadii uu dalab u yimaado (Daily Star Sunday).\nKooxda Real Madrid ayaa isku diyaarinaysa in ay u dhaqaaqo adeega xiddiga weerarka uga ciyaara kooxda Man United ee Anthony Martial xilli heshiiska 22 jirku kula jiro Man United uu dhacayo xagaaga (Marca)


Badhasaabka Awdal oo Sh Xasan Daheeye ku eedeeyay argagixisnimo balse yaa u dhow - ARAABINEWS.COM | ARAABINEWS.COM\nBadhasaabka Awdal oo Sh Xasan Daheeye ku eedeeyay argagixisnimo balse yaa u dhow\nSh Xasan Daheeye ayaa jawaabtii uu siiyay badhasaabka diinta caayay laakiin ka toobad keenay ay ahayd ”idinkaa iiga dhow” oo sheekhu ula jeedo in beesha ISAAQ uga dhowdahay argagixisada daadisay dhiigeena ee wahaabiyada ah qabuuro faqa ah.\nWaxaad is odhan kartaa wuxuu sheekhu niyada ku hayay cidii madaxda u ahayd argagixisada oo aad loo wada garanayo, waxa sheekhu isha ku hayay in argagixisadu caadi u timaad Hargeysa iyo Burco kana ugaadhsato dhalinyarada.\nIlaa hadda ma Jiro nin dhalinyaro Samaroona oo is qarxiyay asagoo u haysta in jano sidaa lagu galo, waxaanse wada ognahay in ay jiraan dhalinyar badan oo ISAAQA oo ka mid ahaa kuwii xasuuqay Somali badan.\nWaxaan kale oo ognahay in xiriir fiican ka dhexeeyo maamulka beesha dhexe iyo argagixisada oo xataa argagixisada la raadiyaa caadi uga dhoofaan Hargeysa.\nHoos ka daawo jawaabta sheekha iyo eedaynta badhasaabka diinta caayay


Wasiir Qarjab: 21 qof ayay deeleen Argagixisadu | Waayaha\nYou are here: Home 2017 February Wasiir Qarjab: 21 qof ayay deeleen Argagixisadu\nWasiirka wasaaradda Amniga Puntland, Cabdi Xirsi Cali Qarjab ayaa maanta dib ugusoo laabtay magaalo Madaxda Garowe kadib safar muddo qaatay oo arrimo caafimaad ugu maqnaa dalka dibadiisa.\nSoo dhaweyn ayaa loogu sameeyay duleedka magaalada Garowe, wuxuuna ka hadlay xaaladiisa caafimaad isagoo sheegay inay aad u wanaagsanyahay.\nWuxuu soo hadal qaaday arrimo ku aadan nabad-galyada Puntland iyo gurmadka abaaraha, wuxuuna sheegay in kooxaha nabad-diidka ah hortaaganyihiin in kaalmo loo aruuriyo dadka shacabka ah. Kooxaha argagixisada ah ee ku sugan gobolka Bari, ayuu sheegay inay dileen in kabadan 21 ruux.\n“Waad garan kartaan gobolka Bari ilaa 21 qof ayaa kooxaha Argagixisadu ee Al Shabaab iyo Daacish ku dileen inta u dhaxaysay bishan iyo tii hore,”Ayuu yiri mudane Qarjab oo warbaahinta Garowe kula hadlayay.\nWasiirka ayaa dowladda iyo shacabka ugu baaqay in lala shaqeeyo laamaha amniga si nabad-galyada gacanta loogu dhigo.\nQarjab ayaa intaas ku daray in gobolka Bari uu joogay muddo sideed casho ah islamarkaana ka qabteen howlo badan, balse wuxuu qiray in bulshada la cabsi galiyay.\nMudane Qarjab ayaa dhinaca kale xusay in shacabka Somaliyeed aad u daallanyihiin islamarkaana u baahanyihiin wax-qabad.\nMadaxweynaha cusub ee Somalia, Maxamed Cabdullaahi Farmaajo ayaa hambalyo u diray.\nCabdi Xirsi Cali Qarjab ayaa muddo 5 bilood ah safar caafimaad ugu maqnaa dalka India, kadib markii uu ku dhaawacmay shaqaaqo dhex-martay saraakiil katirsanayd Booliiska Puntland waqti lagu sugnaa Bosaso.\nWuxuu kusoo xiray hadalkiisa in la laalo kuwa katirsan Al Shabaab ee wali ku jira xabsiyada ku yaalla magaalooyinka Puntland, maadama iyaguba shacabka tooganayaan.


Fadeexadii Soo Baxday Oo Neymar Jr Hooyadii Ku Qasabtay In Ay Daaqada Ka Tuurtay Jacaylkii Ay La Samaysatay Wiilka 23 Sano Jirka Ahaa. - Gool24.Net\nFadeexadii Soo Baxday Oo Neymar Jr Hooyadii Ku Qasabtay In Ay Daaqada Ka Tuurtay Jacaylkii Ay La Samaysatay Wiilka 23 Sano Jirka Ahaa.\n24/04/2020 Mahamoud Batalaale\nDhawr todobaad ka hor waxaa warbaahinta ciyaraaha qabsaday jacayl ay Neymar Jr hooyadii la samaysatay lix sanadood ka yar wiilkeeda Neymar laakiin waxaa dareenka sii kordhisay markii ay Neymar iyo aabihii baraha bulshada kaga faaloodeen jacaylkan.\nLaakiin muddo hal todobaad ah kadib waxaa soo baxday sheeko fadeexad ah oo lagu soo eedeeyay wiilka dhalin yarada ahaa ee ay Neymar hooyadii jacaylka la jilaysay, waxayna taasi keentay in go’aan deg deg ah ay Neymar hooyadii qaadatay.\nNeymar Jr hooyadiis ayaa la shaaciyay inay iska caydhisay wiilkii yaraa ee ay xidhiidhka jaceyl wada lahaayeen ka dib markii ay ogaatay inuu xidhiidh la sameeyay ragg badan oo la soo bandhigay.\nNeymar Jr oo magaceeda la yidhaa Nadine Goncalves oo 52 sanno jir ah ayaa labo isbuuc ka hor ku shaacisay bogeeda Instagram in xidhiidh jaceyl uu kala dhaxeeto 23 jirka Tiago Ramos oo aad uga yar wiilkeeda Neymar.\nWarbaahinta dalka Brazil ayaa sheegeysa in Nadine ay iska ceyrisay 23 jirkaan ka dib markii ay ogaatay inuu xiriir midkeeda la mid ah la soo sameeyay rag badan ka hor inta aysan kulmin.\nTiago oo 23 sanno jir ah ayaa lagu eedeeyay inuu xiriir anshax xumo ah la yeeshay ninkii cuntada u karin jiray Neymar oo lagu magacaabo Mauro ka hor inta uusan xiriir jaceyl la bilaabin Neymar hooyadiis.\nWaxaa sidoo kale la yeeshay in xiriir dadka isku jinsiga ah uu kala dhaxeeyay aktar caan ka ah Brazil oo isna lagu magacaabo Carlinhos Maia.\nNeymar ayaa ku taageeray hooyadiis xiriirkeeda cusub ka dib markii ay baraha bulshada soo dhigtay sawiro iyada iyo 23 jirkaan ah.\nNadine waxa ay sannado ka hor kala tageen Neymar aabihiis iyagoo xiddiga Paris Saint-Germain uu Intagram ugu qoray: “Ii faraxsanow hooyo, waan ku jeclahay”\nLaakiin wargeyska O Dia ayaa in qoyska Neymar hooyadiis ay ugu baaqeen inay soo gabagabeyso xiriirkaan fadeexada ah ee ay la leedahay wiilkaan.\nWiilkaan oo ku waalan ciyaarisyta ciyaar gacmeedka ayaa dib ugu laabtay qoyskiisa degan dalka Brazil ka dib markii laga ceyriyay guriga weyn ee ay degan tahay Nadine.\nSi kastaba ha ahaatee, fadeexada wiilkan ku soo baxday ayaa la sheegay in ay sabab u noqotay burburka jacaylkii uu u hayay Neymar Jr hooyadii oo talaabo qaaday markii ay xogtaas heshay.


Qorniinka Quduuska ah: 1Kingsl-15 - Kitaabka Quduuska Ah - Axdigii Hore\nBOQORRADII KOWA - Cutub 15\n1Haddaba sannaddii siddeed iyo tobnaad ee Boqor Yaaraabcaam ina Nebaad ayaa Abiiyaam boqor ka noqday dalka Yahuudah.\n2 Oo saddex sannadood ayuu boqor ku ahaa Yeruusaalem, oo hooyadiis magaceedana waxaa la odhan jiray Macakaah ina Abiishaaloom.\n3 Oo isna wuxuu sameeyey dembiyadii uu aabbihiis samayn jiray isaga hortiis oo dhan, oo qalbigiisuna Rabbiga Ilaahiisa ah uguma qummanayn sidii qalbigii awowgiis Daa'uud oo kale.\n4 Habase yeeshee Daa'uud daraaddiis ayaa Rabbiga Ilaahiis ahu Yeruusaalem ka dhex siiyey laambad inuu isaga dabadiis wiilkiisa dhiso iyo inuu Yeruusaalem adkeeyo aawadeed,\n5 maxaa yeelay, Daa'uud wuxuu sameeyey wixii Rabbiga hortiisa ku qummanaa, oo cimrigiisii oo dhanna kama uu leexan wax kasta oo uu ku amray, xaalkii Uuriyaah kii reer Xeed oo keliya mooyaane.\n6 Oo Rexabcaam iyo Yaaraabcaamna dagaal baa ka dhexeeyey cimrigiisii oo dhanba.\n7 Oo Abiiyaam falimihiisii kale iyo wixii uu sameeyey oo dhammuba sow kuma qorna kitaabkii taariikhda boqorradii dalka Yahuudah? Oo Abiiyaam iyo Yaaraabcaamna dagaal baa ka dhexeeyey.\n8 Oo Abiiyaam wuu dhintay oo la seexday awowayaashiis, oo waxaa lagu aasay magaaladii Daa'uud; oo meeshiisiina waxaa boqor ka noqday wiilkiisii Aasaa.\n9 Oo boqorkii dalka Israa'iil oo Yaaraabcaam ahaa sannaddiisii labaatanaad ayaa Aasaa boqor ka noqday dalka Yahuudah.\n10 Oo wuxuu Yeruusaalem boqor ka ahaa kow iyo afartan sannadood; oo hooyadiisna magaceedu wuxuu ahaa Macakaah ina Abiishaaloom.\n11 Oo Aasaa wuxuu sameeyey wixii Rabbiga hortiisa ku qummanaa sidii uu awowgiis Daa'uud yeelay oo kale.\n12 Oo makhnuudyadiina dalka wuu ka eryay, sanamyadii aabbihiis sameeyey oo dhanna wuu wada fogeeyey.\n13 Macakaah oo hooyadiis ahaydna boqoradnimadii wuu ka dejiyey, maxaa yeelay, waxay sanam karaahiya ah u samaysay geed Asheeraah, oo Aasaa sanamkeedii wuu jebiyey, wuxuuna ku gubay durdurka Qidroon agtiisa.\n14 Laakiinse meelihii sarsare lama baabbi'in; habase yeeshee Aasaa qalbigiisu waa ku qummanaa Rabbiga hortiisa cimrigiisii oo dhanba.\n15 Oo gurigii Rabbigana wuxuu soo geliyey alaabtii aabbihiis quduuska ka dhigay iyo alaabtii uu isaga qudhiisu quduuska ka dhigay, waxayna ahayd lacag iyo dahab iyo weelal.\n16 Oo cimrigoodii oo dhanna dagaal baa ka dhexeeyey Aasaa iyo Bacshaa oo ahaa boqorkii dalka Israa'iil.\n17 Oo Bacshaa oo ahaa boqorkii dalka Israa'iil ayaa dalka Yahuudah ku kacay, oo wuxuu dhisay Raamaah, inuusan qofna u oggolaan inuu ka baxo ama u galo Aasaa oo ahaa boqorkii dalka Yahuudah.\n18 Markaasaa Aasaa qaaday kulli lacagtii iyo dahabkii ku hadhay khasnadihii guriga Rabbiga iyo khasnadihii guriga boqorka oo dhan, oo wuxuu u dhiibay addoommadiisa, oo Boqor Aasaa wuxuu iyagii u diray Benhadad ina Tabrimmoon oo ahaa ina Xesyoon, oo dalka Suuriya boqorka u ahaa oo Dimishaq degganaa, oo wuxuu ku yidhi,\n19 Aniga iyo adiga axdi baa inoo dhexeeya, oo aabbahay iyo aabbahaana wuu u dhexayn jiray; haddaba bal eeg, waxaan kuu soo diray hadiyad lacag iyo dahab ah, saas aawadeed tag oo jebi axdiga aad la leedahay boqorka dalka Israa'iil oo Bacshaa ah, ha iga tagee.\n20 Markaasaa Benhadad dhegaystay hadalkii Boqor Aasaa, oo saraakiishii ciidammadiisa ayuu u diray magaalooyinkii dalka Israa'iil, oo waxay dagaal ku dhufteen Ciyoon, iyo Daan, iyo Aabeel Beytmacakaah, iyo Kinnered oo dhan, iyo dalkii reer Naftaali oo dhan.\n21 Kolkii Bacshaa taas maqlay wuu ka tegey Raamaah dhisiddeedii, oo wuxuu degay Tirsaah.\n22 Markaasaa Boqor Aasaa wuxuu dalka Yahuudah oo dhan gaadhsiiyey naado ogeysiis ah, oo ninna lagama reebin; oo waxay wada qaadeen dhagxantii iyo alwaaxdii Raamaah ee uu Bacshaa ku dhisayay, kolkaasaa Boqor Aasaa wuxuu ku dhisay Gebac oo ku taal dalka reer Benyaamiin iyo Misfaah.\n23 Haddaba Aasaa falimihiisa kale, iyo xooggiisii oo dhan, iyo wixii uu sameeyey oo dhan, iyo magaalooyinkii uu dhisay oo dhammuba sow kuma qorna kitaabka taariikhda boqorradii dalka Yahuudah? Laakiinse markuu gaboobay wuxuu ka bukooday cagaha.\n24 Markaasaa Aasaa dhintay oo la seexday awowayaashiis, oo waxaa awowayaashiis lagula aasay magaaladii awowgiis Daa'uud; oo meeshiisiina waxaa boqor ka noqday wiilkiisii Yehooshaafaad\n25 Oo Naadaab oo ahaa ina Yaaraabcaam boqor buu ka noqday dalka Israa'iil sannaddii labaad oo Aasaa boqorkii dalka Yahuudah; oo wuxuu dalka Israa'iil boqor ka ahaa laba sannadood.\n26 Oo isna wuxuu sameeyey wixii Rabbiga hortiisa shar ku ahaa, oo wuxuu ku socday jidkii aabbihiis, iyo dembigiisa uu dadkii Israa'iil dembaajiyey.\n27 Oo waxaa shirqoolay Bacshaa ina Axiiyaah oo ahaa reer Isaakaar, oo Bacshaa isaguu ku dilay Gibbetoon tan ay reer Falastiin lahaayeen, waayo, Naadaab iyo dadkii dalka Israa'iil oo dhammuba waxay weerarayeen Gibbetoon.\n28 Oo isaga Bacshaa wuxuu dilay oo meeshiisii boqor ka noqday sannaddii saddexaad ee Aasaa oo ahaa boqorkii dalka Yahuudah.\n29 Oo haddiiba markuu boqor noqday ayuu wada laayay reerkii Yaaraabcaam oo dhan, oo Yaaraabcaam uma uu dayn qof keliya oo neefsada, laakiinse wuu wada baabbi'iyey, sidii uu ahaa eraygii Rabbigu u soo dhiibay addoonkiisii Axiiyaah kii reer Shiiloh;\n30 waayo, waxay saas u noqotay Yaaraabcaam dembiyadiisii uu dembaabay, oo uu dadkii Israa'iilna dembaajiyey, iyo xanaaqii uu ka xanaajiyey Rabbiga ah Ilaaha dalka Israa'iil.\n31 Haddaba Naadaab falimihiisii kale, iyo wixii uu sameeyey oo dhammuba sow kuma qorna kitaabka taariikhda boqorrada dalka Israa'iil?\n32 Cimrigood oo dhan dagaal baa ka dhexeeyey Aasaa iyo Bacshaa oo boqor ka ahaa dalka Israa'iil.\n33 Oo boqorkii dalka Yahuudah oo Aasaa ahaa sannaddiisii saddexaad ayaa Bacshaa ina Axiiyaah boqor dalka Israa'iil ugu noqday Tirsaah, oo wuxuu boqor ahaa afar iyo labaatan sannadood.\n34 Oo isna wuxuu sameeyey wax Rabbiga hortiisa shar ku ah, oo wuxuu ku socday jidkii aabbihiis Yaaraabcaam, iyo dembigiisii uu dadkii Israa'iilna dembaajiyey.


Khilaafka Siyaasadda Soomaaliya: Sidee Muranku Halkaan uu Ku Gaarnay? | JAMHURIYADDA\nHome Siyaasadda Khilaafka Siyaasadda Soomaaliya: Sidee Muranku Halkaan uu Ku Gaarnay?\nKhilaafka Siyaasadda Soomaaliya: Sidee Muranku Halkaan uu Ku Gaarnay?\nJahwareer ka dhacay guddaha hoggaanka “Nabad iyo Nolol” ayaa halis geliyay dadaalladii doorashada qof iyo cod. Tan iyo furitaankii kalfadhigii 7aad ee Baarlamaarka Federaalka Soomaaliya (BFS) dalku waxuu qarka u saranaa qalalaase dastuur (constitutional crisis) oo ka yimid kala qoqobnaan iyo xiisad siyaasadeed oo salka dhigi la’.\nGuddoomiyaha Aqalka Sare ee BFS Mudane Cabdi Xaashi Cabdullahi ayaa ku baaqay June 25ka in xukuumadda, baarlamaanka iyo maamul-goboleedyada ay shir wadatashi ka yeeshaan doorashada federaalka si looga gudbo siyaasadda cakiran.\nTaladaas waxaa walaac ka muujiyay madaxtooyada oo malaha qoonsatay habkii guddoomiyaha uu u xushay sanatoorrada Aqalka Sare ee kala hawlgali lahaa wadatashiga. Dhacdadaas ayaa qayb ka ah xasillooni darro siyaasadeed oo ka dhex taagan hoggaanka dalka.\nDowladda oo aan ka warcelin baaqii Cabdi Xaashi ayaa tab u heshay inay ballansato madaxda maamul-goboleedyada. Madaxweyne Maxamed Cabdullahi Farmaajo ayaa June 25, 2020 iclaamiyay in shir wadatashi ah ay madaxda dalka iskugu imaan doonaan caasimadda inta u dhexeysa July 5-teeda ilaa 8-deeda. Balse ma suuroggelin.\nWadatashiga qaran waxaa u riyaaqey inta taageersan in dalka lagu dhaqo xeer jajab. Halka tiro Xildhibaanada Golaha Shacabka ay walaac ka muujiyeen in maamul-goboleedyada faraha la soo galaan hawl Dastuurka uusan u idmayn, sida go’aan ka gaarida hannanka doorashada qaranka.\nDimuqraaddiyada weligeedba si habsami leh ugama shaqeynin Soomaaliya. Balse, xaalad waxay dhabaqday kolkii Golaha Shacabka uu July 25dii si la saluugsan yahay ugala noqday kalsoonida Ra’iisulwasaarihii ugu xilheynta dheeraa dalka. Waxaa soo baxay in Golaha Shacabku uu tijaabinayo qaabab looga wareegi karo xeerarkiisa, taas oo ah sharci darro dimoqraaddiyada dalka ku ridi karto jahwareer iyo rajo xumo hubaal la’aanta mustaqbalka.\nHaddaba, aanu isweydiinee xageebaa halkaan looga dhaqaaqi doonaa? Ma heli doonaa Baarlamaanka Federaalka Soomaaliya (BFS) fursad uu si wadajir ah (labada aqalba) ugu go’aamiyo doorasho qof iyo cod ah mise waxaa kordhin doona kala qaybsanaanta siyaasadda dalka.\nWalow wadatashi qaran oo ka dhaca meel ka baxsan baarlamaanka FS uu yahay mid aan waafaqsaneen Dastuurka dalka, si kastaba qiil ha loogu raadiyee, haddana waxaan taas ka dhicin amase ka daran daciifinta awooda iyo madaxbanaanida hay’adda sharcidejinta oo horseedi karta qalalaase dustuur iyo in kalitalisnimo dimuqraaddi ah (democratic dictatorship) ku soo gurguurto awoodda qaranka.\nSharciyada iyo xeerarka guud waa inay labada aqal ee BFS soo wada maraan. Sal sharci ah kuma qotomo in Madal Maamul-Goboleed amase Golaha Shacabka ee BFS keligiis go’aan ka gaaro doorasho gundhig u ah masiirka dalka.\nDalka Soomaaliya sida loo xukumayo Dustuurka Ku Meel Gaarka (KMG) ayaa qeexaya. Baarlamaanka Federaalka Soomaaliya (BFS) waxaa laysku yiraahdaa labada aqal oo kala ah “Golaha Shacabka” iyo “Golaha Aqalka Sare” sida ku xusan qodobka 55aad ee Dastuurka KMG.\nNidaamyada baarlamaanku waxay leeyihiin habab ku dhisan awood wadaag duruufaha noocaan oo kale ah. Labada aqal waxay kala leeyihiin hawlo ku kala qeexan qodobbada 63, 70, 71, iyo 78 ee Dastuurka KMG ah. Hawlgabinta doorka Aqalka Sare ee BFS waa Dastuurka dalka ha loo fidiyo xad aan la ogeyn waxa ka dhalan doona.\nFikradda qabta in Golaha Shacabka leeyahay go’aanka ugu dambeynta ee arrimaha doorashooyinka dalka, ma aha keliya mid ka horimaanaysa nuxurka Dastuurka, balse waxay iska indho tiraysaa ujeeddada loo abuuray baarlamaan federaal ah oo haddana leh laba aqal (bicameral legislature).\nInta badan shacabka Soomaaliyeed ayaa ku jahwareeray khilaaf siyaasadeedka u dhexeeya xukumada iyo maamul-goboleedyada, iyo awood la’aanta dowladda dhexe kala kulmayso caqabadaha ka imaanaya maamul-goboleedyada oo qaarkood salka ku haya faragelin shisheeye.\nXiriirka ka dhexeeya awoodaha fulinta (xukuumadda iyo maamul-gobleedyada) Dastuurka ayaa sidoo kale nidaaminaya. Go’aanka madaxweynaha ee doorasho qof iyo cod waa tallaabo muhiim u ah dib u soo celinta doorka muwaaddinka ee siyaasadda dalka sida Dastuurka iyo sharuucda ku cad.\nSu’aalo badan ayaa u baahan jawaab. Balse buuqa siyaasadda dalka ka jira ma aha gorgortan, qancin amase awood wadaag ee waa xeelad khatar ah maxaa yeelay waxay ku lug leedahay aragtiyo iyo himilooyin aad u kala fog oo curyaamin (burburin) kara hay’adaha dustuuriga ah.\nSoomaaliya waxay u baahan tahay dowlad wanaag iyo dimuqraaddiyad xoog leh oo loo siman yahay. Ilaa ay labada aqal ee BFS si wadajir ah ay dib ugu qabtaan hawlaha loo igmaday, taas oo u muuqata wax aan suuroggal ahayn waqtiga xaadirka ah, balse sahlan haddii madaxweynuhu uu si qumaati ah ugu qumo, inta dalku uusan ku dhicin qalalaase dastuur iyadoo aan la helin madaxkamad dastuuri ah.\nBeesha Caalamka oo juhdi weyn gelisay dib u soo kabashada Soomaaliya, waxaa looga baahan yahay inay gacan ka geystaan (taageero farsamo) sidii dalkan uu u dhisan lahaa maxkamadda dastuurka. Taas ayaa looga gudbi karaa afgarad la’aanta ka dhex taagan hay’adaha dastuuriga ah ee isku heysta arrimaha muhiimka u ah dalka balse is-aamini la’.\nPrevious articleDhuusamareeb Saddex yey Galaafan Doontaa?\nNext articleGo’aamada Dhuusamareeb Saddex yey Libinta Siisay?


R/W Khayre” Aan kala doorano 27-kii sano ee horay inaan kusii jirno iyo in…” – Radio Daljir\nR/W Khayre” Aan kala doorano 27-kii sano ee horay inaan kusii jirno iyo in…”\nFebraayo 6, 2018 6:34 b 0\nRaysal wasaaraha dowladda faderaalka Soomaaliya Xasan Cali Khayre oo ka qaybgalay kulan kadhacay magaalada Muqdisho oo shahaado sharaf lagu guddoonsiinayay ayaa sheegay inay shacabku kala doortaan.\nIn lagu sii jiro 27kii sano ee lasoo dhaafay\nIn lagu sii jiro dowladnimada in lagu dhiso qabyaal.\nIn lagu sii jiro dowladnimada in lagu sii dhiso laaluush\nIn lagu sii jiro dowladnimada in lagu dhiso been\nIn lagu sii jiro dowladnimada in lagu dhiso nin jiclaysi\nIn lagu sii jiro dowladnimada in la wada dumo oo la dhibaatooda\nRaysal wasaare Xasan Cali Khayre ayaa sheegay shacabka in looga baahanyahay inay indhaha kala furaan oo ay yiraahdaan.\n27sano ayaa dhib noogu filan\n27sano ayaa noogu filan qabyaal\n27sano ayaa noogu filan musuqmaasuq\n27sano ayaa noogu filan in muwaadiniinteena markii ay dibadda aadaan lagu dhibo.\nRaysal wasaare Xasan Cali Khayre ayaa dhanka kalle sheegay in qorsheyaal dhowr ah oo ay horaaliin xukuumaddiisa sanadkan 2018ka.\nWaxaa uu sheegay dowladda iyo shacabkeeda inay ka faa’iidaystaan juqraafiga dunida ay kaga taallo Soomaaliya, khayraadkeeda ay haysato iyo inaan go’aamadeeda dowlada shisheeye goynin.\nMaxkamadda ciidamada oo xukuno ku riday dad loo qabtay qaraxii Soobe\nQarax kadhacay goob u dhow garoonka diyaaradaha ee Baledwayne


Ciidamada Ilaalada Waddooyinka Puntland Oo Lagu Wareejiyay Mootooyin Casri ah – Goobjoog News\nCiidamada ilaalada waddooyinka Puntland ayaa maanta waxaa lagu wareejiyay Mootooyin casri ah, ka dib munaasabad ka dhacday magaalada Garoowe.\nMootooyinkaan ayaa tiro ahaan ah 9, waxaana loogu tala galay in ciidamada Ilaalada waddooyinka ay u adeegsadaan shaqooyinka ay bulshada Puntland u hayaan.\nTaliyaha ciidamada Booliiska Puntland Maxamed Saciid Jaqannaf ayaa halkaasi ka sheegay in Mootooyinkaan loogu tala galay in loogaga hor tago shilalka gaadiidka, sidoo kalena ay gacan ka geystaan in ay soo qabtaan gaadiidka sharci la’aanta ah.\n“In muddo ah waxaan wadnay tayeynta ciidanka ilaalada waddooyinka Puntland, waxaan muddo Afar bil ah ku tababarnay 50 Askari, Mootooyinkaan waxaan ugu qeybinay ciidankaan in ay dardar geliyaan shaqadooda, sida shilalka, iyo gaadiidka aan sharciga lahayn, waxaa inoo suurta gashay in maanta aan si rasmi ah laanta ilaalada wadooyinka aan ku wareejino 9 Mooto” ayuu yiri Taliyaha Booliiska.\nMootooyinkaan ayaa si gaar ah waxa ay uga howlgali doonaan wadada dheer ee isku xirta Boosaaso iyo Gaalgacyo, ka dib markii ay sheegeen in halkaasi ay kusoo bateen shilalka.\nWaxa sidoo kale ciidamada ay u sahlayaan mootooyinka in ay eryan karaan baabuurta inta dambiyada gasha cararta, islamarkaasina soo qaban karaan maadaamaa ay ka xawaare dheeryihiin.


Sawirro: Madaxweynaha Turkiga oo hab maamuus sare u sameeyay safiirka Somalia - Caasimada Online\nHome Warar Sawirro: Madaxweynaha Turkiga oo hab maamuus sare u sameeyay safiirka Somalia\nSawirro: Madaxweynaha Turkiga oo hab maamuus sare u sameeyay safiirka Somalia\nIstanbul (Caasimada Online) – Madaxweynaha Turkiga Recep Tayyib Erdogan ayaa shalay ku qaabilay aqalka madaxtooyada Turkiga Safiirka cusub ee dowladda Soomaaliya u fadhin doona dalkaas Amb. Jaamac C/llaahi Maxamed (Jaamac Ceydiid).\nSafiirka cusub ee Soomaaliya u fadhin doona dalka Turkiga Jaamac Ceydiid ayaa si hab maamuus sare loogu soo dhoweeyay Madaxtooyada Turkiga, wuxuuna waraaqahiisa aqoosniga safiirnimo ka guddoomay Recep Tayyib Erdogan oo si wada jir ahna u wada qaabilay mas’uuliyiinta safaaradda Somalia. Jaamac Caydid oo madaxweyne Farmaajo magacaabay ayaa ah ganacsade aan xil dowladeed horay usoo qaban, waxaana hab maamuuskii lagu qaabilay ay dadka diblumaasiyada wax ka yaqaan ay dhaliileen qaabkii uu dhambaalkii ka siday madaxweynaha Somalia iyo aqoonsigiisa u guddoon siiyay oo hareer marsaneyd nidaamka diblumaasiyada. Muuqaalkaan Eeg nidaamka diblumaasiyadeed ee Safiir Jaamac iyo safiirada Tanzania ee laga guddoonay waraqaaha aqoonsiga waxa ay ku kala duwan yihiin.


March 2018 – Allpuntlander.com\nXafiiska Qaramada Midoobay ee Somalia oo War-Saxaafadeed soo saaray (Akhriso)\nIyadoo la xusayo Maalinta Caalamiga ee Haweenka, mas’uulka ugu sarreeya Qaramada Midoobay u qaabilsan Soomaaliya ayaa maanta haweenka Soomaaliyeed ugu hambalyeeyay guusha ay sannadahan dhow ka gaareen horumarka – gaar ahaan arrimaha siyaasadda iyo dhaqaalaha dalka. “Haweenka ayaa isku hayay qoysaska Soomaaliyeed intii lagu jiray sannadihii dheeraa ee fowdada iyo colaadda hubaysan ee dalka,” ayuu yiri Ergeyga Gaarka ah ee Xoghayaha Guud ee Qaramada Midoobay u qaabilsan Soomaaliya, Michael Keating. Haweenka Soomaaliyeed waxay dhigeen taariikh xilligii hanaankii doorashada ee sannadkii 2016kii, markaaso ay murashaxiinta haweenka ahi ay ku guuleysteen boqolkiiba…\nSiyaasiga Nuur Ismaaciil” Heshiiska Dakada Barbara Sameyntiisa ayuu leeyahay “”\nMadaxweynaha Maamulka Somaliland Muuse Biixi Cabdi ayaa ka jawaabay hadal dhowaan ka soo yeeray Ra’iisul Wasaaraha Xukuumadda Federaalka Soomaaliya Xasan Cali Khayre oo sharci daro ku tilmaamay heshiiskii dekeda Berbera. Biixi ayaa ku tilmaamay Raisul Wasaare Khayre wiil yar oo Xamar ka taliya kaasoo uu sheegay inuu ku dhawaaqay dagaal, ka Maamul ahaana ay diyaar u yihiin inay iska difaacaan. Wuxuu sheegay Madaxweynaha Somaliland in Dowladda Federaalka qaabka ay wax u wado aysan ku qanacsaneyn haddii ay yihiin Somaliland, wuxuuna tilmaamay Dekeda Berbera ay go’aan ka gaari karto Somaliland. “Heshiiska…


Nuki, qufulka casriga ah ee la jaan qaadaya HomeKit | Wararka IPhone\nNuki, qufulka casriga ah ee la jaan qaadaya HomeKit\nLuis Padilla | | Qalabka IPhone, HomeKit, dhowr\nQufulka Smart wuxuu si tartiib tartiib ah u gaarayaa otomaatiga guryaha ee guryaheena, laakiin waxay la kulmayaan diidmo badan dhanka dadka isticmaala sababo la xiriira shaki xagga amniga ah, cabsi laga qabo rakibo qalafsan iyo, wixii ka sarreeya oo dhan, cilladaha ay ka dhigan tahay in la beddelo qufulka asalka gurigaaga. Nuki wuxuu na siiyaa qufulkiisa caqliga badan ee doonaya inuu joojiyo dhibaatooyinkaas oo dhan, tan iyo Waxay leedahay amniga ay HomeKit bixiso, rakibideedu waa mid aad u fudud oo sidoo kale waad haysan kartaa qufulkaaga asalka ah, adigoon badalin furaha. Waan tijaabinay wax walbana hoos ayaan ku sharaxeynaa.\nWaxaan awoodnay inaan tijaabinno Qalabka dhameystiran oo ka kooban Nuki Smart Lock 2.0 (quful caaqil), Nuki Bridge (buundo) iyo Nuki FOB (kontoroolka fog). Waxa kaliya ee runtii lama huraanka ah waa qufulka caqliga badan, iyo buundada iyo kantaroolaha labaduba waa ikhtiyaari.\n2 Buundada Nuki\n4 Barnaamijka Nuki\nQufulka xariifka ah ee Nuki wuxuu guriga kuugu keenayaa qalab otomaatig ah adigoon fulin qalab rakibis ah ama bedel qufulkaaga, waana wax guul u ah fekerkeyga. Waa run in qaabkeedu xoogaa ka "qalafsan yahay" noocyada kale, laakiin waa qiimaha ugu yar ee lagu bixiyo raalli ahaanshaha laga bilaabo isla markii aad rakibidda ku dhammeysay kaliya 5 daqiiqo adigoon bedelin furayaasha qoyska oo dhan. Fiidiyowga waxaad ku arki kartaa dhammaan habka rakibidda oo si faahfaahsan loo sharraxay. Marka la rakibo, waxaan ilaalineynaa nidaamka furitaanka gacanta, sida albaab kasta oo caadi ah, laakiin sidoo kale waxaan fursad u lahaan doonnaa isticmaalka iPhone iyo HomeKit., sidaa darteed waxay ku habboon tahay guryahaas ay ku wada nool yihiin kuwa jecel iyo kuwa ka shakisan otomaatiga guriga.\nSanduuqa gudihiisa waxaan ku haysannaa wax kasta oo aad ugu baahan tahay inaad ku rakibto albaabkeenna, iyo boggaaga internetka (isku xirka) Waan arki karnaa haddii qufulkeenu uu waafaqsan yahay, wax si weyn loogu taliyay inaad sameyso ka hor intaadan iibsan. Qufulku wuxuu ku xirmaa Bluetooth 5.0 illaa iPhone-keena, kaas oo sida iska cad ay tahay inaan u dhawaano, oo haddii aan rabno inaan ku dhexgalno HomeKit, waxay sidoo kale ku xirmeysaa Apple TV, iPad ama HomePod, oo u noqon doona udub-dhexaadka helitaanka fog Waxay ku shaqaysaa afar baytariyada AA, oo si fudud loo beddeli karo. Waxa kale oo ku jira albaabka furitaanka iyo dareemayaasha xidha.\nWaa buundo isku xirta qufulkaaga adoo adeegsanaya Bluetooth iyo shabakaddaada WiFi, taasoo u oggolaaneysa marinka fog ee qufulka iyadoo aan loo baahnayn HomeKit Haddii aad haysatid HomeKit, buundadu muhiim maahan, laakiin waxay ku siineysaa hawlo dheeri ah sida inaad ku ogeysiiso inaad guriga ka tagtay adigoon qufulka furayn. Waxaan u soo koobi karnaa sida haddii aad rabto inaad isticmaasho barnaamijka 'iOS Home app', uma baahnid buundada, laakiin haddii aad rabto inaad isticmaasho barnaamijka Nuki iyo shaqooyinkeeda intaad ka fogeyso qufulka, waad u baahan tahay.\nAaladda kontoroolka ee yar oo kuu oggolaanaysa inaad furto oo aad xiratid qufulka furayaasha la'aan, ku habboon in la siiyo martida ama carruurta iyo furitaanka qufulka iyada oo aan loo baahnayn furayaasha ama taleefanka casriga ah.\nNuki wuxuu na siiyaa dalabkiisa u gaarka ah ee qufulka lagu isticmaalo. Iyada ayaynu ku furi karnaa kuna xidhi karnaa, laakiin sidoo kale waxaynu yeelan doonnaa hawlo kale oo horumarsan, sida karti u lahaanshaha si otomaatig ah u furmo markaad dhowdahay, adiga oo aan farta saarin, u oggolow dadka kale inay si ku-meelgaar ah ama aan la cayimin u furaan, u arkaan qoraalada furitaanka iyo xiridda adeegsadaha, hel ogeysiisyada mar kasta oo albaabka la furo oo la xiro, ama barnaamij qufulka si otomaatig ah u xidho markaad baxdo. Dhammaan shaqooyinkan horumarsan waa waxa buundada Nuki loogu talagalay.\nHawlgalka codsigu waa mid caqli gal ah, isla marka aad dhex marto waxaad awoodi doontaa inaad u qaabeyso sidaad u jeceshahay adoo adeegsanaya howlaha aad rabto inaad adeegsato, oo aad ka joojiso kuwa aadan sameyn. Jawaabta qufulku waa dhakhso, inkasta oo ay tahay inaad sugto inta mootadu furayso albaabka, kaas oo qaadanaya ilbiriqsiyo ka dheer haddii aad adigu furahaaga ku samaysay ... ilaa iyo intaad u baahnayn inaad ka soo gudubto boorsadaada ama boorsadaada. Sidoo kale markaad dhamaysid furitaanka qufulka, wuxuu kaloo furayaa "qabsinka" ilbiriqsiyo si albaabku u furmo ama waa inaad riixdo, sidaa darteed haddii aad gacmahaaga buuxsato wax dhibaato ah kuma soo gelayso gelitaanka.\nIsdhexgalka barnaamijka Apple waxaa lagu sameeyaa xarumaheeda caadiga ah (Apple TV, HomePod ama iPad). Ku xiritaanka barnaamijka Apple macnaheedu waa awood u lahaanshaha sameynta otomaatiyada ay weheliso qalabka kale, sida waxaad dhahdaa “Habeen wanaagsan” oo nalka oo dhami wuu damiyaa oo qufulka qufulku waa la xidhaa. Calaamadaha NFC si loo furo albaabka loona xiro laydhadhka, u adeegso Siri si aad ugu xakameyso qufulka codkaaga ... dhammaan fursadaha ay HomeKit bixiso waxay ku habboon yihiin Nuki, waana war wanaagsan. Sidoo kale, sidaan soo sheegnay, haddii aad isticmaasho HomeKit uma baahnid buundada marin fog.\nTallaabo dhanka amniga ah, waxaad kaliya ka furi kartaa qufulka Nuki taleefankaaga furan ee iPhone-ka ama Apple Watch-kaaga oo lagu dhejiyay curcurkaaga iyo qufulkiisa. Tani ma ahan kiiska HomePod, oo xiri kara laakiin ma furi karo, maxaa yeelay ma ogaan karo in qofka tilmaamaha bixinaya loo oggol yahay inuu furo albaabka.. Si aad ugu oggolaato dadka kale inay albaabkooda uga furaan taleefankooda iPhone-ka waxaad u baahan tahay oo keliya inaad la wadaagto gurigaaga oo aad iyaga siiso marin.\nDib-u-eegistaan waxaan diirada ku saarnay sida ay ula jaanqaadi karto HomeKit, laakiin Nuki sidoo kale wuxuu la jaan qaadayaa labada kale ee guryaha waaweyn ee otomaatiga u ah, labadaba Amazon Alexa iyo Google Assistant.\nQufulka smart smart ee Nuki wuxuu ku guuleystey inuu ka adkaado cilladaha waaweyn ee moodooyinka kale: rakibid fudud, adigoon beddelin qufulka iyo amniga HomeKit na siinayo. Waxa kale oo aad muhiim u ah in la ogaado in haddii teknolojiyaddu waligeed fashilanto, aad mar walba isticmaali karto habka caadiga ah ee furitaanka gacanta. Hawlgal aad u siman iyo jawaab deg deg ah, iyo fursado badan oo HomeKit na siinayo marka la eego bay'ada iyo otomaatiyada ayaa dhameystiraya qalab kaliya oo la hoos dhigi karo iyadoo ay jirto buuq ama sawaxan marka la furayo ama la xidhayo, wax aan ahayn dhanka kale dhibaato maleh. Qiimuhu wuu ku kala duwan yahay Kitka aan iibsanno:\nNuki Smart Lock 2.0 € 229,95 (isku xirka)\nNuki Smart Lock 2.0 + Nuki Bridge € 299 (isku xirka)\nNuki FOB € 39 (isku xirka)\nRakibaadda fudud adoon badalin qufulka\nLa jaanqaadi kara HomeKit, Alexa iyo Kaaliyaha Google\nWadada buuxda ee maqaalka: Wararka IPhone » iPhone » Qalabka IPhone » Nuki, qufulka casriga ah ee la jaan qaadaya HomeKit\nOctavio Javier dijo\nDibedda ma looga furi karaa fure?\nJawaab Octavio Javier\nHaddii ay tahay inaad uga tagto fure silsiladda si ay u shaqeyso, sidee furaha banaanka uga soo gelineysaa haddii uusan shaqeynin.\nTaas awgeed bowlerku waa inuu noqdaa mid badbaado leh. Si kale haddii loo dhigo, waxaad ka furan kartaa albaabka banaanka xitaa fure gudaha ah. Muhiim !!!\nFelipe vidondo dijo\nQufulkayga waxaan ku haystaa guluub nalkiisu aad u sarreeyo oo haddii aan furaha gudaha ku haysto, ma gelin karaan furaha, ii sheeg fursadda aan ku haysto laambaddan kale. Waxaan jeclaan lahaa inaan ogaado haddii qufulka oo dhan laga furo banaanka mobilka ama koontaroolka fog, oo ay ku jiraan warqada, mahadsanid, sidoo kale waxaan jeclaan lahaa inaan ogaado haddii ay la shaqeeyaan Android iyo iPhone isla waqtigaas\nJawaab Felipe Vidondo\nTayada codka ee AirPods Pro cusub wali ma garaacdo Galaxy Buds, sida laga soo xigtay Warbixinnada Macaamiisha\nMaalinle - Apple Watch iyo Arrhythmia Detection


Bisadda Xabashida, wax kasta oo ku saabsan bisadan bisadaha ah | Bisadaha Noti\nEl bisadda abyssinia Waa xayawaan aad loo jecel yahay: waa ciyaar ciyaar badan, hab-dhaqankiisuna waa mid aad u qurux badan. Intaas waxaa sii dheer, wuxuu ka mid ahaa tartammadii ugu horreeyay ee la aqoonsado, sidaa darteed iyada oo aan si fiican loo aqoon, haddana lama oran karo wax badan baa iska beddelay xagga Xabashida ee laba qarni ka hor jirtay, oo ahayd markii ugu horreysay ee laga hadlo. xayawaanka ku jira buugga "Bisadaha, Qodobadooda" oo qoraagu yahay Gordon Staples.\nSidoo kale waa a dad aad u jecel, markaa waa mid ku habboon saaxiibtinimada carruurta ... mana ahan sidaas carruurta 😉. Ma jeclaan lahayd inaad la kulanto? Aan tagno halkaas.\n1 Taariikhda Abyssinia\n2 Astaamaha jir ahaaneed ee taranka\n3 Habdhaqanka Xabashida\n4 Daryeelka noocyadan\n4.3 Xannaanada xoolaha\n5 Caafimaadka Abyssinia\n5.1 Immisa ayey ku kacaysaa bisadda Xabashidu?\n5.2 Sawirada bisadda Abyssinia\nBisadda Xabashida, in kasta oo ay si kale u muuqan karto, kama timaado Abyssinia (maanta waxay ahaan lahayd Itoobiya), laakiin taa beddelkeeda waxaa la aaminsan yahay inay ka timaaddo Masar. Waxa la ogyahay ayaa ah in bisadii ugu horaysay ee noocan ah ee lagu soo bandhigay England ay ka timid Abyssinia. Sannadkii 1874 ayaa la daabacay buugga "Bisadaha, Dhibcoodooda" oo aan hore u soo sheegay, oo sharraxaad ka bixinaya bisaddii ugu horreysay ee la yiraahdo Zula, haweeneydii ugu horreysay ee Abyssinia ee ay laheyd Mrs. Barrett-Lennard oo timid England 1868 duulaan milatari oo ka socda Abyssinia. Jidhkiisa waa la arkay oo xariiq maleh, halkii uu ka yaraa, laakiin xoog iyo murqo leh.\nLaakiin waxaa jira dad doorbidaya in ay u maleeyaan in noocani dhab ahaantii ka imanayo iskutallaabyada u dhexeeya silvers kala duwan iyo bunni leh bisadaha asalka u ah England, 'Bunnyka Ingiriiska'.\nSikastaba, dhammaadkii qarnigii XIX taranka hore ayaa loo yiqiin, XX-na-na waa la soo daabacay. Ingiriisku wuxuu bilaabay taranka nidaamsan, sanadkii 1909-kii ayaa weyshii ugu horreysay ee Abyssinia ay timaaddo Mareykanka. 1930-yadii, Xabashida waxaa laga soo waaridiyey England oo noqon lahayd kuwa heli doona barnaamijyada taranka ee hadda jira.\nAstaamaha jir ahaaneed ee taranka\nBisadan waxay aad ugu egtahay cougar, inkasta oo ay aad uyartahay scale. Waxay leedahay jidh toosan oo kacsan, aragti taabasho leh iyo madax saddexagal aad u qurux badan. Laakiin aan aragno heerkaagu yahay:\nMadaxa: qaab saddex xagal ah, oo leh dhago wareegsan iyo indho u eg yicib u eg cagaaran ama dahab ah.\nJirka: caato, caato, muruq. Lugaha waxay u dhigmaan jirka intiisa kale. Dabada ayaa dheer oo mashquul badan.\nFur: timuhu waa gaaban yihiin, buluug, qalin, sorrel ama fawn.\nPeso: inta u dhexeysa 4 iyo 6 kiilo.\nCimriga: 13-14 sano.\nTani waa bisad aad u firfircoon, oo jecel inuu waqtigiisa ku qaato fuulitaanka, ciyaarta ama sahaminta. Sababtaas awgeed, qof kasta oo raba inuu guriga ku haysto xayawaan ka mid ah noocyadan, waa inaad iibsataa xoqan sare oo gaara saqafka iyo / ama ku dheji xoogaa shelf ah guriga dhexdiisa si aad u daboosho baahiyahaaga.\nIsaguba waa nin caqli badan oo la dhaqmi kara, si wanaagsan ula dhaqanka carruurta. Waxaa laga yaabaa in khasaaraha kaliya uu yahay taas ma jecla inuu keligiis ahaado, sidaas darteed waxaa lagugula talinayaa inaad wakhti badan la qaadato isaga, oo aad daqiiqadahaas ama saacadahaas u hurto inaad la joogto xayawaanka, ama kubad ku ciyaar ama nasasho.\nBisadda Abyssinia, sida bisadaha kale ee ka mid noqda qoyska, waa inay helaan taxaddar taxaddar iyo taxaddar u dammaanad qaadaya wanaaggeeda:\nAad ayaa lagula talinayaa sii quudin tayo leh, bilaa badar. Flines waa hilib cunno, umana baahna dalagyo badar ah ama waxyaabaha laga soo saaro (runti, waxay sababi kartaa xasaasiyad). Ikhtiyaar kale wuxuu noqon karaa in la siiyo cunto dabiici ah, oo aan lahayn lafo ama qodax.\nDhererka gaaban ee timaheeda awgeed, waa inaad cadayato oo keliya maalintii hal mar, wax kale inta lagu jiro xilliga molshada. Sidoo kale, haddii aad aragto inuu leeyahay legaas, ha ka waaban inaad kaga saarto faashad nadiif ah.\nMarkuu eey yahay wuxuu leeyahayiyo waxa loo qaato talaalka, iyo qoyaanka ama kufsiga haddii aynaan rabin inaynu ka dhigno taran laga bilaabo 6 bilood hadday dhedig tahay, ama 8 bilood hadday lab tahay.\nIntaas waxaa sii dheer, markasta oo aad dareento inaanad fiicnayn, waxaa lagugula talinayaa inaad tagto.\nMaaha bisad leh dhibaatooyin caafimaad oo badan, laakiin waxay soo bandhigi kartaa waxoogaa isbeddel hidde ah, sida hernika xasaasiga ah o guuldaradii kelyaha ee daba dheeraatay. Intaas waxaa sii dheer, haddii aad aragto inuu hamuun beelay, hoos u dhacay, ama dhibaato haysato, waa inaad u geysaa dhakhtarka xoolaha si uu u baaro.\nMaskaxda ku hay in markii hore ee cudurka la sameeyo, sida ugu dhakhsaha badan ee aad uga bogsato.\nImmisa ayey ku kacaysaa bisadda Xabashidu?\nDaryeelka bisadu waa mas'uuliyad ay tahay inay socoto inta uu nool yahay xayawaanku. Haddii aad runtii diyaar u tahay inaad qaadato, qoyskaaguna sidoo kale waxay rabaan inay ku raaxaystaan la-noolaanshaha bisad Abyssinia ah, raadi xirfad-yaqaanno xirfadlayaal ah. Way waydiisan karaan qaar 800 euros Ey yar, waxay u muuqan kartaa wax badan, laakiin ma jiraan wax la mid ah oo hubinaya in dhogorta cusub ee aad la wadaageyso dhowr sano noloshaada ay caafimaad tahay.\nSawirada bisadda Abyssinia\nBisadda Abyssinia waa xayawaan xarrago leh, oo soo jiidasho leh isla mar ahaantaana. Sidaa darteed, waxaan ku soo lifaaqi doonnaa sawirro dheeri ah oo quruxbadan:\nWadada buuxda ee maqaalka: Bisadaha Noti » Bisadaha » Bisadda Xabashida\nUma heellan wax iibsiga iyo iibinta.\nWaxaan kugula talinayaa inaad raadsato abuure u dhow deegaankaaga si aad u hesho bisadda aad raadineyso.\nDaawooyinka guriga lagu siiyo bisadaha fuuqbaxay\nMaxay uga dhigan tahay bisadu inay ku raacdo


Sarkaal ka tirsanaa Al-Shabaab oo lagu dilay Gobolka Hiiraan\nBELEDWEYNE, Soomaaliya - Sarkaal sare oo katirsanaa Kooxda Al Shabaab ayaa lagu soo waramayaa in lagu dilay gobolka Hiiraan ee bartamaha dalka Soomaaliya.\nWarbaahinta dowladda ayaa sheegtay in Sarkaalka Al Shabaab oo lagu magacaabi jiray Cali Axmed Guure, lagu dilay howlgal gaar ah oo Ciidamada Soomaaliya ka fuliyeen deegaan ku yaalla inta u dhaxaysa degmooyinka Beledweyne iyo Maxaas.\nCali Axmed Guurre ayaa la sheegay inuu Al Shabaab u qaabilsanaa aruurinta lacaga Zakada Kooxda ka qaado dadka ku nool deegaanada u dhaxeeya Beledweyne iyo Maxaas, gaar ahaan Baar Dheere iyo Hees.\nCiimdada dowladda oo kaashanaya kuwa Jabuuti ee qeybta ka ah AMISOM ayaa si wadajir ah u qaaday duulaanka, kaasi oo ay kula wareegeen deegaanada kor ku xusan, iyadoo dadka deegaanka ay aad usoo dhaweeyeen tallaaban.\nAl Shabaab wali kama aysan hadlin hadalka kasoo yeeray dowladda, ee ku aadan dilka Sarkaalka u qaabilsanaa arrimaha Zakada ee ku dhintay weerarka ka dhacay duleedka Beledweyne.\nAl-Shabaab oo lagala wareegay deegaano muhiim ah\nSoomaliya 13.05.2018. 10:17\nHowlgalkan ay Ciidamada ka fuliyeen Hiiraan ayaa ka dhashay khasaaro xooggan, oo gaarey....\nSoomaaliya: Qaraxyo ka dhacay Muqdisho iyo Beledweyne\nSoomaliya 09.01.2018. 10:25\nAl-Shabaab oo Ciidan Ajnabi ah ku weerartay gobolka Hiiraan\nSoomaliya 30.09.2018. 15:47\nCiidamo Ajnabi ah oo Qarax lagu eegtay Koonfurta Soomaaliya\nSoomaliya 29.06.2018. 16:14